Юриш бошланди « Ўзбекистон Халқ Ҳаракати\n27 Temmuz 2018 - 10:50 'да юкланди ва 1967 марта ўқилди.\n(Жазирамада қатағон изғирини)\nЎзбек МХХ “тозалаш” ишларини бошлади. Номи сир тутилаётган янги бир қатағон операцияси Алишер Навоий номидаги Тил ва адабиёт институтидан бошланди.\n2016 йилнинг 6 май – жума куни мазкур илм даргоҳига МХХ ходимлари кириб келишди ва ўзларида ҳеч қандай электрон манба йўқлигини кўрсатишди. Бу билан улар биз компютерингларни ҳалол текширамиз, уларнинг ичига “ноқонуний” материалларни солиб қўядиган аҳмоқ эмасмиз деган бўлишди. Сўнг институтдаги ҳар бир компютер бирма-бир текширила бошланди. Ходимлар интернет браузерлари орқали олимларнинг қайси сайтларга кириши ва кимлар билан хат ёзишиб туришларини аниқлашга киришдилар. Компютердаги ҳар бир манба – агар араб тилида ёки алифбосида бўлса, урди Худо! – диққат билан ўрганилди. Ходимларнинг муомаласи ўта мулойим ва айни пайтда ўта таҳдидли эди.\nБраузерларнинг хотираси ўрганилди, кирилган сайтлар маълум бўла бошлади. Бир ходимда Қуръон топилди. Диний адабиёт сифатида мумкин эмас-ку деб дўқ қилинди. Бир олимнинг компютерида эса қўлёзма матнларнинг факсимилеси электрон китоби чиқди – текшириш учун олдилар.\nЖараён шу қадар кутилмаганда ва тез содир бўлики, ҳеч ким ўз компютеридан Каримов режими учун хавфли кўринадиган бирор манбани ўчириб ташлашга улгуришмаган эди. Қолаверса, ўчирилган манбаларни ҳам тиклаб текширамиз деган бир дўқлаш ҳам бор эди.\nФилология фанлари номзоди Сирдарёхон Ўтанова исмли олима – жиззахлик – Туркиядаги ўзбек олимлари, хусусан, машҳур қўшиқчи Дадахон Ҳасаннинг ўғли Нодирхон Ҳасан билан ўзаро ёзишмалар олиб бориши маълум бўлган. Сирдарёхон яна бошқа олимлар билан ҳам хатлашиб турган. Чунки у ўтган йилларда Туркияда бўлиб ўтган илмий анжуманда қатнашган ва у ерлик олимлар билан адрес алмашган эди. Табиий, илмий бир суҳбатлар ўтказиб туради. Аммо бу МХХ ходимлари учун хатарли туюлди ва улар Сирдарёни шубҳа остига оладилар ҳамда бу ҳақда ҳеч кимга айтмаслик шарти билан институт директорини огоҳлантирадилар.\nШунингдек, бу каби текширув гуруҳлари бошқа таълим идораларига юборилиши кутилмоқда. Энди Ўзбекистонда одамлар нафақат сўз айтишдан, балки фикрлашдан ҳам маҳрум қилинмоқда. Улар ўқиётган китоблари, сақлаётган манбалари учун жавоб беришларига тўғри келади. Халқ ҳаракати, Озодлик, ББС ва бошқа мухолиф сайтларнинг муштарийлари аёвсиз жазоланиши кутилмоқда. Шунингдек, прокси ўрнатилган компютер эгалари ҳам яхшигина жаримага тортилади.\nБу, маълумотларга қараганда, МХХнинг шу йил сентябр ойига қадар якунлашни назарда тутган операциясининг бошланиши. Яқин-орада Ўзбекистон ТВда ўзи олим ва илм бўла туриб, Ватанга хоинлик қилганлар ҳақида кўрсатувлар эълон қилинади.\nРейд уюштирилиши кутилаётган таълим даргоҳлари – Ўзбекистон Миллий университети (филология факультетлари), Низомий номидаги Тошкент педагогика университети (Ўзбек тили ва адабиёти факульети), Тошкент юридик университети, Тошкент ислом университети ва институти, Исломий таълим юртлари (Кўкалдош, Мир Араб ва бошқ.).\nМХХ Ўзбекистон Халқ ҳаракати билан алоқада бўлиб турган ва мамлакат ичкарисидан туриб мақола ёзиб бераётган одамларни топиб йўқ қилишни мақсад қилган. Хусусан, рўйхатнинг аввалида Абдуллоҳ Нусрат турибди. Бу тахаллус остидаги шахснинг ким эканини аниқлаш учун у ёзган мақола матнлари диққат билан ўрганилмоқда, гумондорлар рўйхати шакллантирилган, гумондорларнинг ҳар бир хатти-ҳаракати, учрашувлари ҳужжатларга тикилмоқда. Бизда бу рўйхатнинг бир нусхаси мавжуд. Рўйхатда юқоридаги университет ва ўқув юртларининг профессорлари, магистрлари, талабалари номлари бор.\nБундан ташқари Гўрўғли тахаллуси билан шеър ёзаётган Муҳсин Солиҳ номли шахснинг ҳам кимлигини аниқлаш ҳаракати бошланган. У Ўзбекистондаги исёнкор ёш шоирлар ва ишдан четлатилган баъзи адиблар бўлиши мумкинлигини тахмин қилинмоқда.\nҚизиқ жиҳати, тақиқланган материаллар сифатида китоблар, маърузалар, видеолар кўриларди, аммо ҳозир бу ерда тақиқланган қўшиқ деган банд пайдо бўлган. Бу банд пайдо бўлиши бош сабаби эса Абдулазиз Каримдир. Унинг барча қўшиқлари тақиқланди ва ким уни тингласа ёки сақласа, жиноятчи ўлароқ қабул қилинади.\nМазкур маълумотлар Ўзбекистон Халқ ҳаракатининг Республика МХХда ишлайдиган аъзоси томонидан тақдим қилинди ва телефонларни, копмютерларни титиш, уларда Нуруллоҳ Муҳаммад Рауфхоннинг “Бу кунлар” сиёсий романини ҳамда бошқа манбаларни излаб топиб, айбдорларни маҳкамага тортиш жараёнлари ҳақида хабар бериб борамиз.\nҲукумат қатағон йўли билан яна уйғонаётган ҳурриятни, одамлар орасидаги ўзгача бир тафаккурни ўлдирмоқчи, йўқ қилмоқчи. Хусусан, ёшларнинг катта қисмини инкор этиб бўлмас айблар билан қамаш планлари тузилган. Бу билан жорий диктатура ўз умрини узайтирмоқчи. Аммо у, иншаОллоҳ, ўз ниятига ета олмайди. Зотан, улар макр қилувчи бўлса, Оллоҳ уларга шундай макр қиладики, чорасини ҳеч қачон топа олмайдилар.\nФейсбукда фаол қатнашиб келаётган бир ёш йигит диктаторларнинг бошқалардан афзаллиги – у ўз умрининг тугаётганини ҳаммадан аввал билади деб ёзди. Бу айни ҳақиқат. Каримов режимини навбатдаги бу қаттол операцияси жон бериш олдидаги талвасани эслатмоқда.\nYazıyı paylaş "Юриш бошланди"


Манзилингиз:Муслимаат»Бекажон»Саломатлик»Фойда деб билган зарарли одатларимиз\nBy Muslimaat on\t Iyul 25, 2014 Саломатлик\nБаъзи соғлигимиз учун фойда деб билган одатларимиз, аслида бизга зарар келтиради. Шулардан бири кун давомида қувват бўлади деб, оз миқдорда бўлса-да, тез-тез ейиладиган шоколад, ун маҳсулотларидан бўлган ҳар хил печенье, булочка, ширин чой ва ҳаттоки қуритилган мева ва ҳоказолардир. Бу кун давомида ейдиган таомларимиз эмас, балки орада ўзимиз пайқамаган ҳолда енгил санаб истеъмол қиладиган шакар ҳамда углеводга бой маҳсулотлар.\nБу маҳсулотлар углевод моддасига бой. Углевод энергия манбаи ҳисобланади. Инсон организми аввал қондаги углеводни, кейин жигарда заҳирада тўпланган углеводни, ундан сўнг эса ёғларни парчалаб сарфлайди. Биз эса кун давомида уни углевод билан тўхтовсиз таъминлаймиз. Натижада организм ҳаддидан кўп углеводни парчалаб, ёғларни парчалашга улгурмайди. Бу эса организмда ёғлар йиғилишига ва инсоннинг семиришига олиб келади.\nШунинг учун кун давомида ейиладиган углеводга бой маҳсулотларни камайтириб, уларни оқсилга бой, ҳаттоки ёғли оқсилга бой маҳсулотларга алмаштирсак, мақсадга мувофиқ бўлади. Тухум, балиқ, сут маҳсулотлари, гўшт ва турли сабзавотларда оқсил моддаси кўп. Бу маҳсулотларда ҳам углевод бор, аммо улардаги углевод қондаги шакар миқдорини оширмайди.\nСоғлигимиз учун фойда деб билган иккинчи одатимизга тўхталсак. Кўпинча ҳафта давомида уйқуга тўймаганимиз сабабидан бу уйқуни дам олиш кунларида тўлдирамиз. Яъни дам олиш кунлари соат 10 гача ухлаймиз. Бу одат эса организм учун фойда эмас, балки зарар келтиради. Ҳафта давомида эрталаб барвақт турамиз ва бунга ритмик равишда одатланганмиз. Бундан ташқари, эрталаб соат 6 дан 8 гача инсон организми кортизол гормонини ишлаб чиқаради. Бу бизга боғлиқ бўлмаган жараёндир. Яъни қуёш чиқиши билан организм автоматик равишда кортизол гормонини ишлаб чиқаради. Табиийки, «Бу гормон нима учун зарур, унинг вазифаси нима?» деган савол туғилади.\nКортизол тетиклик, қувват, фаоллик гормонидир. Дам олиш кунлари соат 10 гача ухлаган инсоннинг кучи бўлмайди, ўзини ланж ҳис қилади. У биоритмни бузди. Лекин бу ҳаммаси эмас. Қоронғу тушиши билан инсон организми уйқу гормони бўлган мелатонинни ишлаб чиқаради. Яна эслатиб ўтамиз. Бу гормонларни ишлаб чиқарилиши бизга боғлиқ эмас. Яъни қоронғу тушиши билан инсон организми мелатонин ишлаб чиқаради, қуёш чиқиши билан бу гормонни ишлаб чиқаришдан тўхтайди.\nБиз эса соат 10 гача ухлаш натижасида, уйқу гормонини ишлаб чиқарилишига мажбур қилган ҳолда куч-қувват ҳисобланган кортизол гормонини ишлаб чиқарилишига тўсиқ қўямиз. Бу мелатонин гормонини ишлаб чиқиш даври бузилишига олиб келади. Мелатонин одатдаги вақтдан кеч ишлаб чиқарилади. Натижада душанба ва баъзан сешанба кунлари уйқуга тўймаганлигимизни билган ҳолда ўзимизни лоҳас ҳис қиламиз, фаоллигимиз эса камаяди. Шунинг учун дам олиш кунлари ҳам барвақт туришга одатланишимиз керак. Уйқуга тўйиш учун кечки соат 10 да ётиш соғлигимиз учун фойдалидир. Қисқача етказмоқчи бўлганимиз шулардан иборат. Соғ бўлинг!


Оёқлар ҳаддан ортиқ терлаганда нима қилиш керак? - Zamin.uz\n22:03 / 11.07.2021\nОёқлар ҳаддан ортиқ терлаганда нима қилиш керак?\nОёқларнинг ортиқча терлаши ҳаёт сифатининг ёмонлашишига сабаб бўлади. Доимий намлик шамоллашга сабаб бўлиши, оёқлар ҳидланиши ва терида замбуруғ пайдо бўлиши мумкин. Бу каби муаммолар келиб чиқиши учун эса қуйидагиларга амал қилиш тавсия қилинади.\nПайпоқ кийишни унутманг\nИссиқ кунларда табиий пахта, совуқ кунларда эса жун матосидан тикилган сифатли пайпоқларни иложи борича тез-тез кийиб юришга ҳаракат қилинг. Мато ортиқча ажралган терни ўзига олиб, ёқимсиз ҳид пайдо бўлишини олдини олади.\nМахсус патаклардан фойдаланинг\nБаъзи ишлаб чиқарувчилар оёқлари гипергидроз яъни ҳаддан терлашдан азият чекадиган кишилар, профессионал спортчилар ҳамда куннинг аксарият қисмини ёпиқ оёқ кийимда ўтказишга мажбур бўладиган кишилар учун махсус патаклардан фойдаланишни таклиф қилади.\n«Тез» ҳазм бўладиган углеводларни камроқ истеъмол қилинг\nТаркибида тозаланган углеводлар бисёр бўлган маҳсулотлар, масалан, оқ нон, олий навли макаронларни истеъмол қилиш тер ажралишини жадаллаштириш хусусиятига эга. Қолаверса, тез сингадиган углеводлар бактерия ва замбуруғларнинг кўпайиши учун қулай шароит яратади. Айнан шу сабаб ҳам рационга эътиборли бўлиш ва оқсил, фойдали ёғлар ҳамда мураккаб углеводларга бой маҳсулотлардан тайёрланган бўтқалар, мева ҳамда сабзавотларни канда қилмаслик керак.\nПойабзални тез-тез алмаштириб туринг\nҲар куни бир пойабзал кийилганда, уни қуриши учун учун имкон берилмайди. Шу сабаб ҳам ҳар мавсум учун бир неча жуфт оёқ кийим харид қилиб, уни ҳар куни алмаштириб кийишга ҳаракат қилинг. Кийилган пойабзални етарлича ёруғ ва очиқ жойда яхшилаб қуритинг.\nОёқлар учун муолажа\nИкки литр илиқ сувга бир стакан олмали сирка, ярим стакан туз ва 10 томчи эфир ёғи солинг. Аралашмага оёқларингизни 30 дақиқа солинг. Яхши самара бериши учун ушбу муолажани ҳар куни такрорланг.\nУйқуга ётишдан аввал оёқларингизга таркибида эфир ёғи ва антибактериал хусусиятига эга бўлган крем ёки маз суртинг. Улар замбуруғли инфекцияларни олдини олади.\nБолалар «присипка»сини харид қилинг\nКун давомида оёқлар терлашидан халос бўлиш учун «присипка»дан фойдаланиш тавсия қилинади. Кукун ортиқча намликни бартараф қилиб қулайликни таъминлайди. Уни пайпоқ ёки юпқа колготка ичидан суртиш мақсадга мувофиқдир.\nОёқлар «нафас оладиган» матодан тикилган пойабзалларни танланг\nОёқлари мунтазам равишда терлайдиган кишиларга синтетик матодан тикилган пойабзалларни танлаш тавсия қилинмайди. Табиий вентиляция бўлмаганда бундан оёқ кийимларда намлик тўпланади ва бу замбуруғ ҳамда бактериал инфекцияларнинг кўпайиши хавфини орттиради. Айнан шу сабаб ҳам сифатли, оёқлар «нафас оладиган» табиий чарм ёки бошқа матолардан тикилган пойабзалларни сотиб олиш тавсия қилинади. “Замин” янгиликларини “Facebook”да кузатиб боринг\nPrezident maslahatchisi o‘rinbosari «Xalq banki» boshqaruvi raisi etib tayinlandi\n22-07-2021, 09:30, Jamiyat\nXalqaro olimpiya qo‘mitasi 6 ta sport turini Olimpiya o‘yinlari ro‘yxatiga kiritdi\n22-07-2021, 10:00, Sport\nЯнгиликлар » Жамият » Оёқлар ҳаддан ортиқ терлаганда нима қилиш керак?\nUlug‘bek Rashitov o‘zbek taekvondochilari ichida ilk bor finalga chiqdi\nBugun, 13:40, Sport\nBugun, 13:01, Jamiyat\nBugun, 12:39, Dunyo\nTokio—2020. Ulug‘bek Rashidov eronlik taekvondochini yengib, yarim finalga chiqdi\nBiznes ombudsmanning tadbirkorlarga murojaati\nBugun, 10:33, Sport\nKecha, 09:14, Sport


Балиқчиликнинг халқ хўжалигидаги аҳамияти – Tadbirkor-Fermer\nБалиқчиликнинг халқ хўжалигидаги аҳамияти\nИнсон ҳаётида организмни тўлиқ қийматли озиқ моддалар билан таъминлашда оқсил, углевод, ёғ, витаминлар, минераллардан фосфор, темир, кальций, микроэлементлар муҳим ҳисобланади. Бу\nмоддалар балиқ маҳсулотларида етарлича мавжуд. Балиқ гўшти юқори биологик қийматга эга бўлиб, парҳез хусусияти афзалликларига эга бўлганлиги учун озиқа ҳисобланади.\nШу боис дунёнинг ривожланган мамлакатларида — Япония,Ғарбий Европа мамлакатларида, Шимолий Америка, Австралия аҳолисининг бир киши ҳисобига бир йилда истеъмол қиладиган балиқ\nгўшти ўртача 25—45 кг тўғри келади. Балиқ озиқ-овқат маҳсулотида жуда муҳим бўлганлиги учун соғлиқни сақлаш тиббиёти энг камида бир киши бир йилда ўртача 12 кг балиқ гўштини истеъмол қилишни тавсия қилади.\nЎртача жаҳон миқёсида балиқ гўшти маҳсулотларини истеъмол қилиш бир йилда бир киши ҳисобига 16,6 кг ни ташкил этмоқда.Ҳозирги кунда мамлакатимизда жами аҳоли 30 млн дан ортиқ\nбўлса, бир киши бир йилда ўртача 0,5 кг дан балиқ гўштини истеъмол қилмоқда. Орол денгизида сувнинг камайиши ва баъзи жойларида қуриб қолиши натижасида халқимизни балиқ гўшти билан таъминлаш кескин пасайиб кетди.\nРеспубликамиз аҳолисининг озиқ-овқат маҳсулотларига бўлган талабини қондиришда фақатгина унинг миқдор кўрсаткичигина эмас, балки саломатлигини таъминловчи кўрсаткичга ҳам алоҳида\nэътибор берилмоқда. Инсонларнинг ҳайвонот дунёси ҳисобига қабул қиладиган оқсилларнинг 18—20 фоизи сувда яшовчи организмларга, асосан, балиқларга тўғри келади. Балиқ гўшти таркибида тўйимли моддалар мавж уд бўлган ҳолда уларнинг одам организмида ҳазм бўлиш даражаси юқоридир.\nБалиқ гўшти ва айниқса, ёғи «Д» витаминига ўта бой бўлиб,уни етарли даражада истеъмол қилиш моддалар алмашинувини меъёрида сақлаб туради. Айниқса, ёш болаларда кеч куз ва қиш ойларида қуёш кам бўлганда касалликларнинг олдини олишда муҳим аҳамиятга эга.\nИнсониятга ризқ қилиб берган неъматлардан бири шубҳасиз балиқдир. Балиқ гўшти инсон ҳаётида муҳим аҳамиятга эга бўлган озиқ-овқат маҳсулотларидан бири ҳисобланади. Балиқ ва балиқ маҳсулотлари кимёвий таркиби сифат жиҳатидан қишлоқ хўжалиги ҳайвонлари гўштидан қолишмайди. Аммо ҳазм бўлиш жиҳатидан анча юқори туради. Республикамиз аҳолисининг озиқ маҳсулотларига бўлган талабини қондиришда унинг миқдор кўрсаткичи эмас, балки инсон саломатлигини яхшилашда, таркибида витаминларнинг мавжудлиги сифат кўрсаткичи юқори эканлиги муҳим аҳамиятга эгадир.\nЯнги балиқ гўштида 15—22 фоиз оқсил, 0,2 дан 30,8 фоизгача\nёғ, оз миқдорда углеводлар мавжуд.\nБалиқ саноати — балиқ, умуртқасиз денгиз ҳайвонларини овлайдиган ва қайта ишлайдиган саноат тармоғидир. Улар озиқ-овқат саноатининг бир тармоғи сифатида балиқ саноати техник жиҳатидан\nқайта таъмирланиб, ривожлантирилди.Аҳолининг арзон ва сифатли балиқ ва балиқ маҳсулотларига бўлган талабини қондириш хусусий мулкчиликка асосланган балиқчилик хўжаликлари, кичик бизнес ва хусусий тадбиркорликнинг ривожланишига бевосита боғлиқ. Бу, ўз навбатида, сунъий ҳовузлар\nсамарадорлигини ошириш, табиий сув ҳавзаларида балиқ захираларини кўпайтириш, мустаҳкам озиқа базасини яратиш, уларга хизмат кўрсатишни сифат жиҳатидан яхшилаш, маҳсулотни қайта\nишлашни ташкил этиш ҳисобига маҳсулот олиш ва даромад миқдорини оширишни тақозо қилади.\nБалиқ саноатида балиқ мойи ва балиқ уни ҳамда бошқа соҳалар учун муҳим аҳамиятга эга бўлган дори-дармонлар ишлаб чиқарилмоқда.\nБалиқ мойи — бу треска, олабуға, қалқонбалиқ, тунес балиқлари жигаридан олинадиган мой. У сарғиш ва тиниқ суюқлик бўлиб, балиқ ҳиди ва мазаси бор. Балиқ мойида одам, ҳайвон ва паррандалар учун зарур биологик фаол моддалар, масалан, холестерин,А ва Д витаминлари йод бор. Рахит, остеомалатсия, сил, шабкўрликнинг олдини олиш ва даволашда, суяк цинганда битишини тезлаштириш учун ишлатилади.\nБалиқ уни — балиқдан ёки балиқни консервалаш чиқитларидан тайёрланадиган ун. Балиқ уни оқсил, кальций ва фосфорга бой бўлиб, қишлоқ хўжалиги ҳайвонларига берилади. Таркибида 50—55 % оқсил,10—20 % ёғ, 30 % гача кальций фосфат, 5 % гача ош тузи бор.Балиқ унини ҳайвон организми жуда енгил ҳазм қилади. Шунинг учун, биринчи навбатда, ёш ҳайвонларга, айниқса, жўжаларга уларнинг кунлик емининг 10 % миқдорида берилади.


15:12 / 21.01.2020 1133 pdf Ўқиш режими + -\nУламоларимиз ҳамма далил ва ҳужжатларни батафсил ўрганиб чиқиб, «Эркаклардан меросхўрлар ўн бешта», деганлар:\nАгар ўғил бир ўзи бўлса, мероснинг ҳаммасини олади.\nАгар у билан бирга ака-укалари бўлса, меросни тенг бўлиб оладилар.\nАгар ўғил ва қизлар бўлса, меросни «бир эркакка икки аёл ҳиссаси» қоидасига асосан бўлиб оладилар.\nАгар ўғил билан бирга бошқа фарз соҳиблари бўлса, улардан қолган мероснинг ҳаммасини ўғил олади.\n2. Ўғилнинг ўғли ва ҳоказо.\nБу даражадаги меросхўр, яъни набира маййитнинг ўғли бўлмагандагина меросга ҳақли бўлиши мумкин. Бундан кейинги барча ҳолатларда унинг ҳоли худди ўғилнинг ҳолига ўхшайди.\nМаййитнинг ортидан қизи, ўғлининг қизи, ўғлининг ўғли ва ўғлининг ўғлининг ўғли қолди.\nҚизга мероснинг ярми тегади.\nМероснинг қолганини ўғилнинг қизи билан ўғилнинг ўғли «бир эркакка икки аёлнинг ҳиссаси» қоидаси асосида тақсимлаб оладилар.\nЎғилнинг ўғлининг ўғлига ҳеч нарса тегмайди.\nМаййитнинг ортидан отаси, икки қизи, ўғлининг икки қизи, ўғлининг ўғли ва ўғлининг ўғлининг қизи қолди.\nИкки қизига мероснинг учдан иккиси тегади.\nОтасига мероснинг олтидан бири тегади.\nЎғлининг икки қизи, ўғлининг ўғли қолган меросни «бир эркакка икки аёл ҳиссаси» қоидаси асосида тақсимлаб оладилар.\nЎғилнинг ўғлининг қизи ўғилнинг ўғли билан ҳажб қилинганлиги учун унга ҳеч нарса тегмайди.\nОта ҳеч қачон меросдан маҳрум бўлмайди. У ўзидан бошқани ҳажб қилиши, яъни тўсиши бор. Вориснинг ўғил ёки қизлигига қараб, отанинг мероси турлича бўлади. Ота гоҳида фақат фарз ила, гоҳида асаба сифатида ёки ҳам фарз, ҳам асаба ўлароқ мерос олади. Демак, унинг ҳолати уч хил бўлади:\n1. Ота фарз эгаси сифатида олтидан бир меросни олади.\nБунда у билан бирга маййитнинг эркак фарзанд вориси бўлиши керак. Эркак фарзанд ворис деганда ўғил ва ўғилнинг ўғли ва ҳоказо давом этиб кетаверади. Мисол учун, бир одам ўлиб, ортидан ўғли ва отаси қолган бўлса, ота олтидан бирни, ўғил қолган ҳамма меросни олади.\n2. Ота мероснинг ҳаммасини ёки фарз соҳибларидан қолганини асаба сифатида олади.\nБунда маййитнинг ортидан мутлақо фарзанд қолмаган бўлади. Мисол учун, бир одам ўлиб, унинг ортидан фақатгина отаси қолган бўлса, ота асаба сифатида мероснинг ҳаммасини олади. Агар маййитнинг ортидан отаси билан бирга хотини ҳам қолган бўлса, хотин фарз соҳибаси сифатида мероснинг тўртдан бир қисмини, ота асаба сифатида қолган ҳаммасини олади.\n3. Ота мероснинг олтидан бирини фарз соҳиби сифатида, қолганини эса асаба сифатида олади.\nБунда маййитнинг ортидан қиз фарзанд ворис қолган бўлади. Қиз фарзанд ворис деганда ўз қизи ва ўғилнинг қизи бўлиб кетаверади. Мисол учун, бир одам ўлиб, ортидан қизи ва отаси қолган бўлса, ота фарз соҳиби сифатида олтидан бирни олади, қиз яримни олади ва ота яна асаба сифатида қолганини ҳам олади.\nБунинг далили «Нисо» сурасида келган:\n«Агар у(маййит)нинг боласи бўлса, у қолдирган нарсадан ота-онасининг ҳар бирига олтидан бир. Агар унинг боласи бўлмай, унга ота-онаси меросхўр бўлса, онасига учдан бир. Агар унинг ака-укалари бўлса, онасига олтидан бир» (11-оят).\nОтанинг мерос олишига баъзи мисоллар:\n1. Эркак киши ўлиб, ортидан хотини, отаси ва ўғли қолди.\nХотинга саккиздан бир. (Ўғил борлиги учун).\nОтага фарз соҳиби бўлганлиги учун олтидан бир.\nЎғилга мероснинг қолгани.\n2. Эр киши ўлиб, ортидан хотини ва отаси қолди.\nХотинга мероснинг тўртдан бири.\nАсаба бўлганлиги учун отага мероснинг қолгани тегади.\n3. Аёл киши ўлиб, ортидан эри, отаси ва қизи қолди.\nЭр қиз борлиги учун мероснинг тўртдан бирини олади.\nҚиз мероснинг ярмини олади.\nОта фарз эгаси сифатида олтидан бирини ва асаба сифатида қолганини олади.\n13:56 / 20.01.2020 1952\n12:07 / 21.01.2020 720\n614 13:00 / 29.10.2020\n1081 13:33 / 22.10.2020\n1137 13:22 / 15.10.2020\n73038 11:56 / 10.10.2018\n3528 14:48 / 30 март


Айюб алайҳиссалом қиссаси – Imom Buxoriy xalqaro ilmiy-tadqiqot markazi\nHome / МАҚОЛАЛАР / Айюб алайҳиссалом қиссаси\n07/11/2018\tМАҚОЛАЛАР 103 кўрилган\nАллоҳ таоло мураккаб бир даврда Бани Исроилга Айюб алайҳиссаломни пайғамбар қилиб юборди. У зот Айюб ибн Амвос ибн Зориҳ ибн ал-Ийс ибн Исҳоқ ибн Иброҳимдир. Айюб алайҳиссалом Исҳоқ алайҳиссаломнинг авлодларидан бўлиб,.у зотнинг мол-мулклари, аҳли кўп эди. Аллоҳ таоло Айюб алайҳиссаломдан уларнинг барчасини олиб қўйиб, бошларига турли мусибатларни солди ва дард бериб синади. Аюб алайҳиссаломдан барча юз ўгиради, фақатгина аёллари ҳар қандай вазиятда ҳам у зот алайҳиссалом билан бирга бўлади.\nҚуръони каримда ҳам, суннати мутоҳҳарада ҳам Айюб алайҳиссаломнинг ўзларига етган мусибатга сабр қилганларидан бошқа ҳаётлари, қавмлари ёки даъватлари ҳақида маълумотлар йўқ. Шунинг учун биз у зотнинг ҳақидаги ояти карималарни ўрганиш ила кифояланамиз.\nҚуръони каримда Айюб алайҳиссаломнинг номлари тўрт сурада тўрт марта зикр қилинган. Бу суралар номлари Нисо, Анъом, Анбиё ва Сод сураларидир.\nإِنَّا أَوْحَيْنَا إِلَيْكَ كَمَا أَوْحَيْنَا إِلَىٰ نُوحٍ وَالنَّبِيِّينَ مِن بَعْدِهِ ۚ وَأَوْحَيْنَا إِلَىٰ إِبْرَاهِيمَ وَإِسْمَاعِيلَ وَإِسْحَاقَ وَيَعْقُوبَ وَالْأَسْبَاطِ وَعِيسَىٰ وَأَيُّوبَ وَيُونُسَ وَهَارُونَ وَسُلَيْمَانَ ۚ وَآتَيْنَا دَاوُودَ زَبُورًا\n«Биз сенга худди Нуҳ ва ундан кейинги пайғамбарларга ваҳий юборганимиздек ваҳий юбордик. Биз Иброҳим, Исмоил, Исҳоқ, Яъқуб, Асбот, Ийсо, Айюб, Юнус, Ҳорун ва Сулаймонларга ваҳий юбордик. Довудга эса, Забурни бердик» (Нисо сураси, 163-оят).\nАллоҳ ҳамма пайғамбарларга ваҳий қилган якка ягона Зотдир. Мазкур пайғамбарларга ваҳий юборган ўша зот уларнинг қаторида Айюб алайҳиссаломга ҳам ваҳий юбориб, у зотни ҳам Ўзига пайғамбар қилиб олган.\nوَوَهَبْنَا لَهُ إِسْحَاقَ وَيَعْقُوبَ ۚ كُلًّا هَدَيْنَا ۚ وَنُوحًا هَدَيْنَا مِن قَبْلُ ۖ وَمِن ذُرِّيَّتِهِ دَاوُودَ وَسُلَيْمَانَ وَأَيُّوبَ وَيُوسُفَ وَمُوسَىٰ وَهَارُونَ ۚ وَكَذَٰلِكَ نَجْزِي الْمُحْسِنِينَ\n«Ва Биз унга Исҳоқни ва Яъқубни бердик. Барчаларини ҳидоят қилдик. Бундан олдин Нуҳни ҳам ҳидоят қилган эдик. Ва унинг зурриётидан Довуд, Сулаймон, Айюб, Юсуф, Мусо, Ҳорунни ҳам (ҳидоят қилдик). Чиройли амал қилувчиларни ана шундай мукофотлармиз» (Анъом сураси, 84-оят). Бу оятда ҳам Аллоҳ таоло Айюб алайҳиссаломни Ўзининг пайғамбарлари сафида зикр қилмоқда.\n«Ва Айюбнинг Ўз Раббисига нидо қилиб: «Албатта, мени зарар тутди. Сенинг Ўзинг раҳмлиларнинг раҳмлисисан!» деганини эсла» (Анбиё сураси, 83-оят). Аллоҳнинг пайғамбари бўлмиш Айюб алайҳиссаломга имтиҳон бўлди ва зарар етди. Лекин ана шу зарарнинг нима экани Қуръони каримда очиқ айтилмаган.\nАйюб алайҳиссалом илтижо қилган пайтларида ҳам одоб ва ахлоққа риоя қилган ҳолатда, ўзларига келган зиён ва зарарнинг нималигини айтмайдилар. Фақат зарар ва зиён келганини билиб, бу зарар Аллоҳдан эканлигини ҳис қилиб, Аллоҳ таоло меҳрибон ва раҳмли Зот эканлигини эслайдилар. «Албатта, мени зарар тутди. Сенинг Ўзинг раҳмлиларнинг раҳмлисисан”. Яъни, менга нима зарар етган бўлса, уни нималигини Сен биласан, Сен меҳрибон ва раҳмли Зотсан, менга қандай раҳм қилишни Ўзинг яхши биласан, деб Аллоҳ таолога ёрвордилар.\nОлимлар Айюб алайҳиссаломга етган оғир ва жирканч касалликлар ҳақида баъзи ривоятларда муболаға бор, пайғамбарлик ҳурматига ва мақомига ҳам тўғри келмайди, дейдилар.\n«Унга аҳлини, улар билан бирга яна шунчани ҳам бердик». Бундан кўриниб турибдики, Айюб алайҳиссаломга етган зарар ва зиён ичида хотинларидан ҳам ажралган эканлар. Фақат бир аёллари билан қолганлар. Бу балоларга Айюб алайҳиссалом сабр қилганлар. Аллоҳга ёлворганларидан кейин, Аллоҳ таоло у зотга хотинлари ва оилаларини яна қайтариб, кўпайтириб берди. Аллоҳ таоло бу ишларни қилгани беҳикмат эмас. «Буни Ўз раҳматимиз ила ва обидларга эслатма бўлсин, деб қилдик». Яъни, биз сабрли бўлган бандаларимизни доимо ўз раҳматимизга умидвор бўлишларини билдириш учун ва обидларга ибрат бўлиши учун шундай қилдик. Обид бу ибодат қилувчи банда. Айюб алайҳиссалом обидларнинг энг ихлосли ва машҳурларидан эдилар. Демак, обид бандалар ҳам синов маъносида турли хил балоларга учраб турадилар. Обидлик – бу улуғ даража, чунки унга осонлик билан етиб бўлмайди. Ҳақиқий обидлик улуғ мақомига эришиш учун банда анчагина имтиҳонлардан ва синовлардан ўтиши керак.\nАйюб алайҳиссалом жуда кўп машақатлар ва қийинчиликларга дучор бўлганлар. «Ўшанда у Раббисига нидо қилиб: «Албатта, мени шайтон машаққат ва азоб ила тутди», деди».\nАйюб алайҳиссаломнинг машақат ва қийинчиликларга қилган сабрлари бутун дунёда зарбул масал бўлиб кетди. Айюб алайҳиссаломнинг сабри айнан ўша қийинчилик ва машаққатли синовда намоён бўлган.\nАйюб алайҳиссалом Аллоҳ таолонинг солиҳ бандаси, танлаб олган пайғамбаридир. Бошқа пайғамбарлар сингари, Аллоҳ таоло у зотни ҳам имтиҳон қилган. Ўзининг охирги пайғамбари Муҳаммад соллаллоҳу алайҳи васалламга ва у зотнинг умматларига ибрат бўлиши учун ўша синов ҳақида хабар келтирилган. Айюб алайҳиссалом бу имтиҳонларни ҳаммасига чиройли сабр қилиб, бирор лаҳзада ҳам Аллоҳдан узилмадилар, Аллоҳга бўлган муҳаббатлари ва тақволари, ишончилари тўхтамади, Аллоҳнинг розилигини излашда собит турдилар.\nАллоҳ таоло у зотнинг бу илтижосига жавоб бериб деди:\n«Оёғинг ила тепгин! Бу чўмиладиган ва ичиладиган совуқ (сув)» (Сод сураси, 42-оят). Яъни, оёғинг билан ерни тепгин, деди. Айюб алайҳиссалом Аллоҳнинг буйруғига бўйсуниб, оёғи билан ерни тепган эди, урган жойидан сув чиқди. Шунда Аллоҳ таоло: «Бу чўмиладиган ва ичиладиган совуқ (сув)», деди. Демак, шу сувга чўмилган одам шифо топади. Ундан ичилса, ички дардларга даво бўлади. Шундай бўлди ҳам. Уламоларимиз шу жойда ўта нозик бир жиҳатга эътибор берадилар. Аллоҳ таоло Айюб алайҳиссаломга тайёр сувни кўрсатмасдан, «Оёғинг ила ерни тепгин», деди. У зот ерни тепганида, сув чиқди. Бундан Аллоҳ таоло барча нарсани тайёрлаб қўйиб бермайди, балки банданинг ўзида жидду жаҳд ва ҳаракат бўлса, Албатта, Аллоҳ ёрдам беради, деган маъно англашилади. Шунинг учун ҳар бир нарсада, яъни дардга даъво излашда ҳам банда Аллоҳдан ёрдам сўраган ҳолида ўзи ҳаракат қилиши керак.\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Айюб яланғоч ғусл қилаётган эди. Устидан тиллодан бўлган чигирткалар ёға бошлади. Айюб уларни кийимига йиғиб ола бошлади. Шунда Раббиси унга: «Эй Айюб! Мен сени кўриб турган нарсангдан беҳожат қилмабмидим», деди. У: «Иззатинг ила қасамки, шундоқ бўлган. Лекин, мен Сенинг баракангдан беҳожат эмасман», деди» (Имом Бухорий ривоят қилган).\nТарихчилар таъкидлашларича, Айюб алайҳиссалом 93 ёшларида дунёдан ўтганлар. Айюб алайҳиссаломнинг 26 нафар ўғли бўлган. Ўшалардан бирининг исми Бишран бўлиб, у Қуръони каримда зикри келган Зул Кифл алайҳиссаломдир.\nҚуръоншунослик шуъбаси раҳбари\n Шайх Муҳаммад Содиқ Муҳаммад Юсуф. Ислом тарихи. Ҳилол нашр. Тошкент, 2018. Б-65.


“Ўзбекнефтгаз”: Бухоро вилоятида жойлашган “Саватли” конидан 99,3 млн куб метр табиий газ ва 1,3 минг тонна газ конденсати қазиб олиш режалаштирилган (Фото) — Teletype\n“Ўзбекнефтгаз”: Бухоро вилоятида жойлашган “Саватли” конидан 99,3 млн куб метр табиий газ ва 1,3 минг тонна газ конденсати қазиб олиш режалаштирилган (Фото)\nБугунги кундаги республикада пандемия шароити бўлишига қарамай, республика истеъмолчиларини табиий газ ресурслари билан узлуксиз таъминлаш мақсадида, қудуқларда ишлаётган ишчи-ходимлар вахта режимида фаолият юритишда давом этишмоқда.\nХусусан, Бухоро вилоятининг Қоракўл тумани ҳудудида жойлашган “Саватли” конида ҳам ишлар жадаллик билан олиб борилмоқда.\n“Саватли” кони 2019 йилда кондаги 1- сонли қудуқни консервациядан қайтариш ишларидан кейин ишлатишга қўшилган. Ҳозирги кунда конда жами 6 та қудуқдан кунлик 550 минг куб метр табиий газ ва 7,0 тонна газ конденсати қазиб чиқарилмоқда.\n2020 йилнинг 1 ноябрь ҳолатига кўра, ушбу кондаги қудуқлар мажмуаси 9 та бўлиб, шундан ишлаётган қудуқлар 6 та, тугатилган қудуқлар 3 тани ташкил қилади.\n2020 йилнинг январь–октябрь ойлари мобайнида ушбу кондан 82,450 млн куб метр табиий газ (режага нисбатан 100 %), 1 минг тонна газ конденсати (режага нисбатан 100 %) қазиб олинди.\nҚудуқларда қазиб олиш кўрсатгичини ошириш мақсадида 2 та янги қудуқ (9-,10- сонли қудуқ) бурғиланиб ишга туширилиши ҳисобидан қўшимча кунлик 220 минг куб метр табиий газ ва 2,4 тонна газ конденсати қазиб чиқаришга эришилди.\n“Саватли” конидан қазиб олинаётган табиий газ диаметри Ø-325/426 мм, умумий узунлиги 21,2 км бўлган қувур орқали “Кулбешкак” Газни дастлабки тайёрлаш қурилмасига узатилади. Қурилмада қазиб олинган табиий газ дастлабки тайёрлаш жараёнидан ўтгач, диаметри Ø-426х18мм, узунлиги 31,5 км бўлган қувур орқали “Учқир” Газни олтингугуртдан тозалаш заводига етказилади. Завод қурилмаларида табиий газ таркибидан водород сульфид ва нордон газлар абсорбция жараёнида МДЭА эритмаси ёрдамида ажратиб олинади. Тозаланган табиий газ Учқир – Газли диаметри Ø-1020, узунлиги 47 км бўлган қувур орқали Газли магистраль газ қувурлари бошқармасига узатилади.\nҚудуқлардан келаётган газнинг қисилишини олдини олиш орқали кунлик қазиб чиқариш кўрсаткичларини ошириш мақсадида 2020/2021 йиллар куз-қиш мавсумига тайёргарлик доирасида ушбу конда Қудуқлар тармоқ мажмуасини қуриш режалаштирилган.\nNovember 12, 2020, 07:30


ЎЗБЕК ХАЛҚ ОҒЗАКИ ИЖОДИ - ТЕРМАЛАР\nHome icon Бош саҳифа»Кутубхона»Қўлланмалар»ЎЗБЕК ХАЛҚ ОҒЗАКИ ИЖОДИ - ТЕРМАЛАР\nХалқ оғзаки ижодида қўшиқ ва достон ўртасида вужудга келган бир жанр бор. Унда қўшиқдаги лирик ифода, айни пайтда эпик баён қилиш хусусияти уйғун намоён бўлади. Бундай асарларга халқ терма деб ном берган. Сўзнинг луғавий маъноси кўпдан териб олинган, ажратиб сараланган тушунчаларини беради. Ўзбек фольклорининг йирик тадқиқотчиси филология фанлари доктори, профессор Тўра Мирзаев термалар жанрига шундай таъриф беради: «Панд-насиҳат, одоб-ахлоқ, соз ва сўз ҳақида яратилган, ижтимоий ҳаётдаги турли ҳодисалар, шахс ва жониворларнинг таърифи ва танқидига бағишланган, бахшилар томонидан куйланадиган 10-12 сатрдан 150-200, баъзан ундан ҳам ортиқ мисраларгача бўлган лирик, лиро-эпик шеърларга терма дейилади» .\nТаърифда диққатни жалб қилувчи бир нечта фикрий нуқталар бор. Аввало, термалар мавзу жиҳатдан, кўпинча, педагогик аҳамиятни назарда тутган ҳаётий лавҳалар баёнидан иборат бўлади. Иккинчидан, уларда ёзма мумтоз адабиётдаги қасида вазифаси бажарилади. Яъни айрим шахслар, дўмбира, от ёки яна нималаргадир шеърий мақтовлар бағишланади. Учинчидан, термалар лирик парчалардан ташкил топиши мумкин. Демак, бундай термаларда ижрочининг бош мақсади ҳис, туйғу, ички кечинмалар ифодасига қаратилади. Тўртинчидан, лиро-эпик шеърлардан иборат бўлганда, воқеалар баёни ҳис-туйғу воситасида акс этади. Ва, ниҳоят, ҳажми 10-12 ва 150-200 мисра атрофида, яъни ижрочи бахшининг хоҳиши билан белгиланади.\nФилология фанлари доктори, профессор Абийр Мусақулов эса халқ термаларининг эстетик аҳамиятига диққат қилиб шундай дейди: «Термалар ўзбек фольклори эстетикасини ўрганиш учун ғоят муҳим манбадир. Гўзаллик ва хунуклик, бахт ва бахтсизлик ҳақидаги термалар фикримизга далил бўла олади» . Мазкур мулоҳаза муаллифи термаларнинг халқ оммаси орасидаги ҳақиқий инсоний фазилатларни тарғиб қилиш қуроли эканини алоҳида таъкидламоқда. Сўз санъатининг бош вазифаси ҳам айнан инсонга гўзаллик ва хунуклик воситасида унинг қалбига йўл топиш орқали руҳий таъсир ўтказишдир. Термаларнинг жанр хусусиятлари ана шу тушунчалар орқали намоён бўлади.\nТермаларнинг эстетик вазифаси уни ижро этаётган бахши билан тингловчи ўртасида алоқа ришталарини боғлашдан иборат. Айниқса, бахши ўзининг достон айтишини бир оз орқага суриб, тингловчиларга руҳий таъсир ўтказмоқчи бўлади. Бу фурсат давомида «Нима айтай?», «Достон териш», «Кунларим», «Дўмбирам» баъзан ижтимоий ҳаётдаги янгиликларга, ўзгаришларга атаб «Чигиртка»га ўхшаш термалар ижро этилган. Масалан, 2000 йилнинг қиш кунларидан бирида Ўзбекистон Миллий университети магистрлари билан Бўка туманида истиқомат қилувчи Чори бахши Хўжамбердиев ҳузурига меҳмонга бордик. Бахши қўшни қишлоққа тўйга кетган экан. Эрталаб соат 10 дан 2 гача уни кутишга тўғри келди. Бахши уйига қайтиб, суҳбат бошланганида, ундан «Алпомиш» достонидан парча айтиб беришни илтимос қилишди. Аммо Чори оға достонни бошлашдан аввал яқин ярим соат давомида меҳмон йигит-қизлардан кечга қолгани учун узр сўраш мазмунида термалар айтди. Кейинроқ эса кечаги тўй тафсилотлари, зиёратга борган магистрлар таърифи, юртмиздаги ижобий ўзгаришлар баёни келтирилди. Кейин саволларга берилган жавоблардан маълум бўлдики, терма айтилаётган пайтда «Алпомиш» достонидаги қайси лавҳани ижро қилиш режаси тузилган экан. Маълум бўляптики, термалар ижроси фақат тингловчини муайян вақт давомида нима биландир банд қилишдан ташқари бахши учун ўз тингловчиларини ўрганиш, улар дидини аниқлашга уриниш ва тўлиқ ижро жараёнига режа тузиш имконини берар экан.\nФольклоршунос олимлар таъкидлашларича, термаларнинг энг кўп тарқалган кўриниши «Нима айтай?» ҳисобланади. Бу жараён ҳам бахшига машқ қилиб овозини чархлаш, ҳам дўмбирани созлаш, ҳам тингловчини ўрганиш учун хизмат қилади:\nЎн бешида ойдан тўлган,\nОлмосини белга солган,\nГўрўғлига хизмат қилган,\nҚирқ йигитни гирдга олган.\nСўраб ўтди Аваз полвон,\nДостондан олдин айтиладиган термаларда бахши дўмбирани мақташи ёки унинг ўжарлиги, қайсарлигини айтиб танқид қилиши мумкин эди:\nНомард йигит бу мажлисга бўйламас,\nАвни келса, Нурмон гапни ўйламас,\nЁриб ёқсам, бирор чойдиш қайнамас,\nСенда ёғоч ўтин бўлган дўмбирам.\nШу билан бирга кўп бахшилар аксари пайтларда тингловчиларга ўз ҳаётларини айтиб берганлар. Таниқли устозлар: Абубакр Диваев, Ҳоди Зарифов, Буюк Каримов, Ғози олим Юнусов, Мансур Афзалов каби олимлар ҳаракати билан ўнлаб термалар ёзиб олинган ва биз бу термалар матни воситасида ажойиб бахшиларимизнинг ҳаётига оид нозик лавҳалар билан танишмоқдамиз.\nПрофессор Ҳоди Зарифов берган маълумотларга қараганда, Жуманбулбул ўғли Эргашни мактабдор Ўтамуроднинг қизи Зийнатойга уйлантирганлар. Аммо бахши яшайдиган ҳудуд анъанасига кўра келин тўйдан кейиноқ куёвникига келмас экан. Унинг куёвникига келиши учун яна бир тўй ўтказиш одати бор экан. Афсуски, биринчи тўйдан кейин Жуманбулбул вафот этади. Эргашнинг эса кейинги тўйга маблағи бўлмайди. Отасидан қолган арзимас бор-йўқ нарсаларни қарз эвазига олиб кетишади:\nЭргаш ҳаётида жуда мураккаб танқис ҳолат рўй беради:\nКўп ваъдалар бўлган эди тўйида\nШундай қилиб, вақтида жонкуяр инсонлар ҳаракати билан ёзиб олинган термалар ёрдамида бахши ҳаётидаги ўта сирли ва бетакрор ҳодисалар ҳақида маълумот оламиз. Бу хусусият фақат Эргаш Жуманбулбул ижодига эмас, умуман, бахшиларга хосдир. Жумладан, Фозил шоир ўзи ҳақида шундай дейди:\nОғир меҳнат эзди шўрлик энамни.\nПарча нон еб, йиғлаб ўтган кунларим.\nБу термадан биз Фозил шоир отаси Йўлдошдан жуда эрта етим қолганини, турмуш қийинчиликларига чидаши оғир эканини, онаси билан ночор ҳаёт кечиришга мажбур бўлганини биламиз. Терма давомида биринчи банддаги фикр ривожланади:\nШундай қилиб, «Кунларим» матни билан танишганимиз сари машҳур бахшининг ҳаёт солномасидаги муҳим саналар бизга маълум бўлиб боради.\nҲоди Зарифов ўз хотирасида Эргаш Жуманбулбулнинг Амин бахши томонидан кашф қилинган ажойиб муболаға санъатига топган мисолини келтиради:\nАриқ тубида андиз,\n«Алпомиш» достони матнидан олинган мазкур парчани достондан олинган терма сифатида баҳолаш мумкин.\nМашҳур бахшилар юртда содир бўлаётган адолатсизликларга бепарво қараб туролмаганлар. Айрим термалар матнида Ўзбекистон ҳудудидаги тарихий воқеалар ҳам акс этган. Хусусан, Ҳоди Зарифов қайд қилишича, 1898-1908 йилларда Ўрта Осиёни чигиртка босган экан. Ўтган асрда қарияларнинг хотирасига қараганда, айрим ҳудудлардаги чигирткани куракларда қопга солиб улгуришмаган экан. Ана энди экин майдонларидаги офатни тасаввур қилинг. 1908 йилда Фозил Йўлдош ўғли «Чигиртка» номи билан терма яратади:\nБозорчидан шайтон қайтиб,\nБирига уч баҳо айтиб,\nЎттиз олиб, тўқсон сотиб,\nДавлатмандлар қабон бўлди.\nДўстлар қадди камон бўлди.\nБу қўшиқ-термада юртимиз бошидан кечган мусибатли кунлар бадиий аксини топган.\nБахшилар томонидан куйлаб келинган «Дўмбирам», «Кунларим», «Нима айтай?», «Гўрўғли», «Борми жаҳонда?..» каби термаларнинг ҳаммасида ҳам маълум даражада реал тарихий воқеалар, халқнинг кечинмалари ифодаланган. Уларни яратишда Фозил Йўлдош ўғли, Эргаш Жуманбулбул ўғли, Пўлкан шоир, Ислом шоир, Умир Сафаров, Бола бахши (Қурбонназар Абдуллаев), Раҳматилла Юсуф ўғли, Қодир бахши, Қаҳҳор бахши ижоди муҳим аҳамиятга эга.\nШундай қилиб, термаларни халқимиз оғзаки ижодидаги мустақил жанр сифатида баҳолаш мумкин. Улар халқ ҳаётининг бадиий ифодаси саналади. Термаларнинг халқ достонлари ва ҳаққоний ҳаёт ўртасидаги алоқа боғловчи воситачилик аҳамияти ғоятда муҳимдир.\n1. Термаларнинг қўшиқ, достон жанрлари билан муносабатини изоҳланг.\n2. Терманинг бахши ижодида тутган ўрни ҳақида нималар дейиш мумкин?\n3. Фольклоршунос олимлар термалар ҳақида қандай фикрлар билдиришган?\n4. Термалардан намуналар ёдланг.\n1. Имомов К., Мирзаев Т., Саримсоқов Б., Сафаров О. Ўзбек халқ оғзаки поэтик ижоди. - Т.: Ўқитувчи, 1990. - Б. 169-173.\n2. Ҳоди Зариф. Улкан халқ санъаткори / Эргаш шоир ва унинг достончиликдаги ўрни. - Т.: Фан, 1973. – Б. 8-39.\n3. Ҳоди Зариф. Фозил шоир – машҳур достончи / Фозил шоир. - Т.: Фан, 1973. – Б. 5-29.\n4. Мусақулов А. Терма / Ўзбек фольклори очерклари. - Т., 1988. – Б. 261-272.


Москвадаги ҳибсхонада ўзини осган ўзбекистонликнинг жасади яқинларига топширилган - BBC Uzbek - O'zbekiston\nМосквадаги ҳибсхонада ўзини осган ўзбекистонликнинг жасади яқинларига топширилган\nСўнгги янгиланиш 27 декабр 2012 - 13:16 GMT\nАбдусамат Фазлиддинов ўзбек махсус хизматларининг таҳдидидан сўнг ўзини осган\nРоссиядаги "Мемориал" инсон ҳуқуқлари марказига кўра, Москвадаги муваққат ҳибсхонада ўз жонига қасд қилган наманганлик 19 яшар Абдусамат Фазлиддиновнинг жасади яқинларига топширилган.\n"Мемориал" хабарномасида айтилишича, марҳум йигитга бир кун аввал Ўзбекистон Миллий хавфсизлик хизмати ходимлари таҳдид қилишган.\nАбдусамат Фалиддинов руҳий тушкунлик сабаб 9 декабр куни Москвадаги 4-СИЗОда ўзини осиб қуйгани хабар қилинган.\nРоссиянинг Калининград вилоятида меҳнат муҳожири бўлган Абдусамат Фазлиддинов 2012 йил 15 ноябрда Москванинг "Шереметьево" аэропортидаги паспорт текшируви пайти қўлга олинади.\nУ билан бирга яна тўрт ўзбекистонлик ҳам ушланган.\nМилиция ходимларига кўра, Наманганнинг бир маҳалласидан бўлган беш йигит Россияда икки йил давомида ишлашган.\nЎзбек расмийлари уларни тақиқланган экстремистик ташкилотга аъзоликда айблаб халқаро қидирувга берганлар.\nЎзбекистон ҳуқуқни муҳофаза қилиш идораларига кўра, ўзбек меҳнат муҳожирлари Калининградда "Ҳизб ут-Таҳрир" фирқасига аъзо бўлишган ва жиҳодга тарғиб қилувчи ташкилотга пул ўтказганлар.\nРоссиядаги "Мемориал" инсон ҳуқуқлари марказининг хабар беришича, 2012 йил 7 декабр куни Ўзбекистон Миллий хавфсизлик хизматининг уч ходими муваққат ҳибсхонада бўлиб, ўзбеклар билан учрашишган.\n"Мемориал"га кўра, сўроқ пайтида, йигитлар тирноқлари қўпорилиб олиш, 15-20 йиллик турма ва бошқа таҳдидлар билан қўрқитилган.\nРоссиялик ҳуқуқ фаолларига кўра, ўзбек махсус хизматлари Россия ҳудудида бемалол ноқонуний амалларга қўл уришмоқда.\nМосквадаги "Инсон ҳуқуқлари институти" фаоли Елена Рябининанинг Би-би-сига айтишича, бу каби жазосиз қолаётган ҳаракатларнинг сабабини Шанхай Ҳамкорлик Ташкилоти доирасида қабул қилинган келишувларда кўриш мумикн.\n"ШҲТ доирасидаги келишувларда аксил-терор гуруҳи ходимлари, ШҲТга аъзо давлат ҳудудида бўлганларида, жазога тортилмайди, деган ибора ишлатилмаган бўлса ҳам, лекин уларга дипломатик дахлсизлик қўлланади, яъни улар ҳар қандай ҳаракатлари учун маъсулиятдан халос этилади ва ҳаттоки уларнинг хизмати тугаганидан сўнг хам, улар жазога тортилмайдилар", дейди россиялик инсон ҳуқуқлари фаоли Елена Рябинина.\nУнга кўра, Абдусамат Фазлиддинов ўзбек махсус хизматлари Россия ҳудудида қийноқлар билан таҳдид қилган биринчи Ўзбекистон фуқароси эмас.\n"Мемориал"нинг маълум қилишича, 20 декабр куни МХХ ходимлари Калининград вилоятининг Славинск посёлкасидаги манзил колониясида жазо муддатини ўтаётган Латиф Жалолбоевни бориб кўришган.\nУлар Жалолбоевни ертўлага олиб кириб, сўроқ қилганлар.\nСўроқ жараёнида наманганлик гўёки жиҳодий гуруҳлардан бирини молиялашга алоқадор шахслар ҳақида сўз борган.\nМХХ ходимларидан бири Жалолбоевга "сенинг шеригингни Москвада ўлдиришди, сен ҳам ўласан", дея таҳдид қилган.\n"Дўппослашлардан кейин Жалолбоев юролмайдиган алфозда алоҳида камерага қўйилган", - дейилади "Мемориал" хабарида.\nЕлена Рябининанинг айтишича, ўзбек махсус хизматларининг Россия ҳибсхона ва жазо муассасаларига бемолол кириб-чиқишлари "мутлақо ноқонуний".\n"Россия фуқаролари ёки Россия ташкилотларига ҳар доим ҳам мамлакат ҳудудидаги ҳибсхоналарга киришга рухсат берилмаётган бир пайтда хорижий давлат махсус хизматларининг бемалол кириб, суриштирув олиб боришлари, устига тақиқланган усуллар, жумладан, қийноқ қўллашлари мутлақо ноқонунийдир", - дейди россиялик ҳуқуқ фаоли.\nЎзбекистонлик Москвадаги ҳибсхонада ўз жонига қасд қилган


Мансур Агалиев Юлдуз Усмонованинг концертига қўлдан чипта сотиб олишга мажбур бўлгани ҳақида сўзлаб берди (видео) - Zamin.uz\n21:53 / 19.03.2021\nМансур Агалиев Юлдуз Усмонованинг концертига қўлдан чипта сотиб олишга мажбур бўлгани ҳақида сўзлаб берди (видео)\nЎзбекистон халқ артисти Юлдуз Усмонова «Халқлар дўстлиги» саройида 10–25 март кунлари «Юрак» деб номланган навбатдаги яккахон концерт дастурини тақдим этмоқда.\nЮлдуз Усмонованинг продюсери ва турмуш ўртоғи Мансур Агалиев «Дарё» мухбири Феруз Муҳаммадга берган интервьюсида ўзининг концертига ўзи билет сотиб олишга мажбур бўлаётганини маълум қилди.\n‘Халқлар дўстлиги’ саройи бош режиссёри Зокир Қаюмовга ‘Зокир ака, Юлдузнинг хабари бўлмасин, келинг, Ўзбекистон халқ артистларини барчасини концертга чақирайлик’, дедим. Уларнинг ҳар биттасига бирма-бир телефон қилишларини илтимос қилдим. Бу инсонлар ғанимат, уларнинг фильмлари билан ёшлигимиз ўтган. Қарасак, келадиган меҳмонга етарли билетимиз йўқ. Кейин кўчага чиқиб, ўзимизни концертга ўзимиз билет сотиб олишга мажбур бўлдик. Кўчада ‘ака сизга ҳам билет керакми’, деб кулишди.\n‘Қаердан жой қиламиз’, деганимизда ‘биринчи қатордан’ дейишди, лекин биринчи қатор улар учун ноқулайлик туғдириши мумкин эди. Чунки 70-80 ёшли инсонлар саҳнага қараб, бўйнини кўтариб ўтиришга мажбур бўлишади. Шу сабабли уларга 15-қатордан жой тайёрладик. Билетларни бошқалар билан алмаштирдик, етмаганини сотиб олдик. Аввало, улар катта саҳнани бемалол кўриши керак.\nҚанчадан қанча буюк ижодкорлар вафот этганини кўрдик. Уларнинг вафотини кўрганимиздан сўнг тирик инсонларнинг қадрига етишни бошларкансиз. Аллоҳга шукр, концертни кўриб, кайфиятлари кўтарилиб, маза қилиб кетишди.\nЎн беш миллион сўмга билет сотиб олинди. Бунақа вазиятлар кўп бўлади. Чунки кассада билет сотиб бўлингандан сўнг, ким ортиқча билет сотиб олган бўлса, ўшандан керакли жойни сотиб олишга мажбур бўламиз. Пандемия бошланганидан сўнг билетини қайтариб берганлар ҳам бўлди, кейин улар бундай қилганига пушаймон ҳам бўлишди, - дейди Мансур Агалиев. “Замин” янгиликларини “Facebook”да кузатиб боринг\nЯнгиликлар » Маданият » Мансур Агалиев Юлдуз Усмонованинг концертига қўлдан чипта сотиб олишга мажбур бўлгани ҳақида сўзлаб берди (видео)


Сўнгги ўн йил ичида дунёда ишлайдиган болалар сони 38 фоизга камайди\n1 Июнь 12:54\nNUR-SULTAN. Kazinform – Сўнгги ўн йил ичида дунёда ишлайдиган болалар сони 38 фоизга камайди. Ушбу маълумот бугун ҚР Меҳнат ва аҳолини ижимоий ҳимоя қилиш вазирлигида Болалар меҳнатининг ёмон шаклларига қарши курашиш бўйича Мувофиқлаштирувчи кенгаш йиғилишида эълон қилинди.\nЙиғилишни очиб берган ҚР Меҳнат ва аҳолини ижтимоий ҳимоя қилиш вазири ўринбосари Ақмади Сарбасов 2021 йил Халқаро болалар меҳнатига қарши кураш йили деб эълон қилинганлигини таъкидлади.\n«Халқаро меҳнат ташкилоти (бундан кейин - ХМТ) маълумотлари бўйича, ишлайдиган болалар сони сўнгги ўн йилликда 38 фоизга камайган, аммо 152 млн бола аввалгидек болалар меҳнатига жалб этилган. Болалар меҳнати деганда, боланинг соғлигига хавф соладиган ёки унинг таълим олишига тўсқинлик қиладиган ёхуд унинг соғлиги ва жисмоний, ақлий,маънавий, ахлоқий ва ижтимоий ривожланишига путур етказадиган иш тушунилади. Болаларнинг муаммоларини ҳал қилиш миллий устуворликлардан бири эканлиги бежиз эмас», - деди вазир ўринбосари.\nУнинг таъкидлашича, Қозоғистон ХМТнинг «Ишга қабул қилишнинг минимал ёши тўғрисида» ва «Болалар меҳнатининг энг ёмон шаклларини тақиқлаш ва уларни бартараф этиш бўйича шошилинч чоралар тўғрисида» асосий конвенцияларини ратификация қилди.\nШунингдек, мамлакатда болалар меҳнатининг энг ёмон шаклларини бартараф этиш тўғрисидаги 2020-2022 йилларга мўлжалланган чора-тадбирлар режаси ва Қозоғистон Республикаси Ҳукуматининг Одам савдосига боғлиқ жиноятларнинг олдини олиш, тўсқинлик қилиш ва уларга қарши кураш тўғрисидаги 2021-2023 йилларга мўлжалланган чора-тадбирлар режаси амалга оширилмоқда.\n- болалара меҳнатининг энг ёмон шаклларига қарши курашиш;\n- мажбурий меҳнатнинг олдини олиш, шу жумладан пахта далаларида, тамаки плантацияларида, қурилиш ва бошқа объектларда болалар меҳнатидан фойдаланиш устидан давлат назоратини амалга ошириш, болалар меҳнатидан фойдаланишнинг олдини олиш;\n- ваколатли органлар ўртасида одам савдоси ва болалар порнографияси, оммавий ахборот воситалари ва интернетда ушбу хизматларга талаб яратадиган реклама ва ахборот материаллари билан боғлиқ мониторинг ва маълумотлар алмашишга йўналтирилган.\nВояга етмаганларнинг меҳнат ҳуқуқлари ҳимоясини назорат қилиш ваколатли давлат органлари томонидан(меҳнат назорати, прокуратура, таълим бўлими) амалга оширилади.\nЭслатиб ўтамиз, Мувофиқлаштирувчи кенгаш йиғилишида ҚР Меҳнат ва аҳолини ижимоий ҳимоя қилиш вазирининг биринчи ўринбосари Ақмади Сарбасов, ҚР Инсон ҳуқуқлари бўйича вакили Эльвира Азимова, Туркистон ва Қарағанди вилоятлари ҳокимлари ўринбосарлари Арман Сабитов ва Ермек Алписов, ҚР Таълим ва фан вазирлиги Болалар ҳуқуқларини ҳимоя қилиш Қўмитаси раиси Есенғази Иманғалиев, ҚР ИИВ Маъмурий полиция қўмитаси раиси ўринбосари Алексей Милюк ва бошқалар иштирок этдилар.\n1 Токио-2020: Қозоғистонлик яна бир боксчи ярим финалга чиқди\n2 Ўзбекистон Туркистонга совға сифатида 5 минг ўринли масжид қурмоқда


Шомуродовдан кейин “Женоа” рақиб майдонида тўпни эгаллай олмади - Zamin.uz\n- Элдор 5-6 кундан бери умумий гуруҳда шуғулланяпти. У ҳаракат қиляпти ва ўйини менга маъқул. Жамоа услубига киришиб кетишига бироз муддат керак. Янги чемпионатга мослашиш ҳам вақт олади. Мен Шомуродов ўзини яхши томондан кўрсатаётганини айтишим мумкин.\nХулоса ўрнида айтиш лозимки, Элдор Шомуродов ўзининг энг зўр ўйинини кўрсатмаган бўлса-да, бошқалардан ортда қолгани йўқ. Ҳамма ундан қисқа фурсат ичида ўйини очилиб кетишини кутаётгани ҳам сир эмас. Элдорда камчиликларини йўқотиш ва устунликларини янада кучайтириш орқали “Женоа” етачиларидан бирига айланиши учун унда катта салоҳият бор. “Замин” янгиликларини “Facebook”да кузатиб боринг\n20-10-2020, 19:06, Спорт\n20-10-2020, 10:30, Спорт


Яманда хорижликлар жасади топилди\n18 май 2021, Тошкент вақти: 23:01\nЯман шимолида ўтган ҳафта ўғирлаб кетилган 9 хорижликдан уч нафарининг жасади топилди.\nАхборот агентликларининг маҳаллий расмийларга таяниб хабар қилишича, Германия фуқаролари бўлмиш уч аёл жасади Саада минтақасида топилган. Аёлларнинг барчаси отиб ўлдирилган.\nЎтган ҳафта номаълум шахслар 9 хорижликни ўғирлаб кетган эди. Улардан етти нафари Германия, қолган иккиси эса Буюк Британия ва биттаси Жанубий Корея фуқароси бўлган.\nАйни пайтда қолган олти тутқуннинг тақдири номаълумлигича қолмоқда.


Xалққа доим хизматда бўлмоқ - Баҳоуддин Нақшбанд ёдгорлик мажмуаси маркази\nXалққа доим хизматда бўлмоқ\n09 декабр 2019 й.\nҚолаверса, мусулмон киши халққа хизмат қилар экан, бу ишни одамлар олдида обрў олиш ёки вақти келганда бу ҳожатманднинг ҳам фойдаси тегиб қолишини кўзлаб эмас, балки Аллоҳнинг розилигига етиш учун қилиши керак. Зеро, яхши одамлар бошқаларга хайру эҳсон қилсалар: “Биз сизни холис Аллоҳ учун таомлантирамиз. Сизлардан (бунинг эвазига) бирон мукофот ҳам, миннатдорчилик ҳам истамаймиз!” (Инсон: 9-оят) – дейишади. Биз ҳам бошқаларнинг хизматини қилар эканмиз, шиоримиз мана шу оятдагидек бўлиши керак. Чунки, мукофот эвазига бўлмасада, миннатдорчилик эвазига хизмат қилиш ҳам холис хизмат ҳисобланмайди. Зеро, халққа хизмат қилишнинг ортидан энг кўп фойда кўрувчи шахс хизмат қилувчининг ўзи ҳисобланади. Охиратда, ота ўз фарзандига ёрдам бера олмайдиган кунда Аллоҳ мушкулингизни енгил қилишидан ҳам катта мукофот борми, ахир?! Келинг, фарзандларимизга ёшлигиданоқ халққа хизмат қилишнинг савобини ўргатайлик. Токи улар улғайишганида умматимиз ичида яна бир суннат тирилган бўлсин.\nКогон шаҳар “Шом”


Москвада Немцовнинг хотираси учун ўтказилган маршда 24 мингдан ортиқ киши иштирок этди\n18:54 / 27.02.2016\nНемцовнинг ўлимига 1 йил тўлган кунда Москва кўчаларида 24 мингдан ортиқ киши хотира маршида иштирок этди.\nМарш Москва вақти билан соат 14:00да Пушкин майдонида бошланди ва 15:30да Садовий кўчасида якунланди. Ташкилотчилардан бири ўз твиттерида маълум қилишича, маршда иштирок этганлар сони 24 минг нафардан ошган.\n"24 минг 356 киши Борис Немцовни хотирлаб, маршга чиқди", дейилади манбада.\nДастлабки хабарларда митингда 7,5 минг киши иштирок этаётгани айтилганди.\nМарш вақтида Кемерово полицияси тартибларга риоя этмаган 6 нафар марш иштирокчисинии қўлга олган. Ундан олдинроқ, Воронежда митинг иштирокчиларига тухумлар отиб, ун сепишгани ҳақида хабарлар ёзилганди.\nБорис Немцов 2015 йил 27 февраль куни кечқурун Москва шаҳрининг марказида отиб ўлдирилган эди. Тергов жиноятни бевосита содир этганликда Дадаевни гумон қилмоқда ва қолган тўрт нафар шахс эса жиноятни содир этишда алоқадорликда айбланмоқда.


Бугунги кунда аллергик касалликлар тобора кенг тарқалиб бормоқда. Жаҳон соғлиқни сақлаш ташкилотининг маълумотига қараганда, Шимолий Америка ва Ғарбий Европада тахминан 45 фоиз одамлар аллергик ринитдан азият чекади. Қолаверса, 30-40 фоиз одамлар ҳаёти давомида бир марта бўлса-да аллергияга дучор бўлишади, айниқса, болалар.\nАллергия — танага таъсир қиладиган ёки тана билан алоқада бўлган, масалан, ҳайвонларнинг жуни, чанг ёки ари заҳари каби моддаларга иммун тизимининг жавобидир, — дейди Тошкент шаҳридаги туманлараро 2-тери-таносил касалликлари диспансери шифокори Шаҳло ИСМОИЛОВА. — Аллергик реакцияни келтириб чиқарадиган модда «аллерген», деб аталади. У озиқ-овқат, ичимликлар ва атроф-муҳитда мавжуд. Кўпинча аллергенлар зарарсиз бўлиб, кўпчиликка ҳеч қандай таъсир кўрсатмайди.\nАллергияга мойиллиги бўлган киши аллерген билан тўқнашганда иммун тизими аста-секин шу моддага нисбатан сезгирликни оширади. Вақт ўтиб, тана ўзига хос юқори сезгирликка эга бўлади — бу жараён сенсибилизация деб аталади.\nСенсибилизация бир неча кундан бир неча йилгача давом этиши мумкин. Кўпгина ҳолатларда сезувчанлик жараёни охиригача якунланмайди ва беморда баъзи аломатлар юз беради, аммо тўлиқ аллергик реакция кузатилмайди.\nИммун тизими аллергенга таъсир қилганда, яллиғланиш ва қўзғалиш хусусияти пайдо бўлади. Белгилар ва аломатлар аллерген турига боғлиқ. Аллергик реакциялар ичакда (овқат ҳазм қилиш тизими), терида, ҳаво йўлларида, кўзлар ва бурун йўлларида пайдо бўлиши мумкин.\nЧангдан аллергия бўлса, бурун битиши, кўз ва бурунда қичишиш, ринит, кўзнинг шишиши, ёшланиши ва йўталиш каби белгилар намоён бўлади.\nОзиқ овқат маҳсулотлари аллергия берса, қайт қилиш, тил, лаб ва юзнинг шишиши, оғизда ачишиш, ошқозонда оғриқ, нафас олишнинг бузилиши ва диарея кузатилади.\nҲашаротлар чаққанда эса овознинг хириллаши, чақилган жойнинг шишиши, қон босимининг кескин пасайиши, тери қичишиши, бош айланиши, йўтал, нафас олишнинг қийинлашиши рўй беради.\nДори воситаларига бўлган юқори сезувчанликда овознинг хириллаши, тил, лаб ва юзда шиш кузатилади. Тери тошмаси, қичима кабилар ҳам бўлиши мумкин.\nҚуёш нури етишмаса\nБолаларда аллергия катталарга қараганда кўпроқ учрайди. Ижобий тарафи шундаки, уларнинг кўпчилигида улғайгани сари аллергия йўқолиб бораверади.\nЕвропа атроф-муҳитни муҳофаза қилиш ва инсон саломатлиги маркази олимларининг фикрича, қуёш нури етарли бўлмаган ҳудудларда яшовчи болаларда аллергия ривожланиш кўрсаткичлари юқори экани аниқланган.\nАллергияни даволашнинг энг самарали усули аллерген таъсирига йўл қўймасликдир. Бироқ баъзида аллергендан тўла қутулишнинг имкони бўлмаслиги мумкин. Бемор ўзига ёт таъсир кўрсатаётган нарсаларни аниқлаб, улардан узоқлашиши энг самарали усул ҳисобланади.\nДорилар аллергия белгиларини бартараф этишга ёрдам беради, аммо уни даволай олмайди. Аллергияларни даволаш учун қўлланиладиган дори воситаларини ишлатишдан олдин шифокор билан маслаҳатлашиб олиш тавсия этилади.


Кеча 6 нафар одам ис газидан заҳарланди - Darakchi\nЖАМИЯТ 25.11.2019, 09:35\nКеча, 24 ноябрь куни яна ис газидан заҳарланиш қайд этилди. Бу ҳақда darakchi.uz’га Бош прокуратура Матбуот хизмати раҳбари Ҳаёт Шамсутдинов маълум қилди.\nКелтирилишича, Андижон вилояти, Улуғнор тумани ҳамда Тошкент вилоятининг Оққўрғон туманида яшовчи 6 нафар фуқаро (2 нафар эркак, 3 нафари аёл, 1 нафари вояга етмаган қиз) газ ускуналаридан ва иситиш мосламаларидан фойдаланишда хавфсизлик қоидаларига риоя қилмаганликлари оқибатида ис газидан заҳарланиб, ўзларини нохуш ҳис қилиб, шифохона ёткизилган.\nБундай кўнгилсиз ҳодисаларни олдини олиш мақсадида газ ускуналаридан ва иситиш мосламаларидан фойдаланишда ёнғин ва хавфсизлик талабларига қатъий риоя қилишингизни сўраймиз!” — дея, огоҳлантирмоқда Бош прокуратура.\nЯна ис гази: 6 киши заҳарланиб, 5 нафари вафот этди\nКеча яна Республикада ис газидан заҳарланиб вафот этганлар қайд этилди. Бу ҳақда darakchi.uz'га Бош прокуратура Матбуот хизмати раҳбари Ҳаёт Шамсутдинов маълум қилди.Жорий йил 20 ноябрь...


09:41 14 Август 2020\n14:54 28.07.2017 (Янгиланган 15:20 28.07.2017) Ҳавола олиш\nТОШКЕНТ, 28 июл — Sputnik. Ўзбекистоннинг улкан миқдордаги моддий бойликларини ўзлаштирган Гулнора Каримова 2013 йилдаёқ жамоатчилик назаридан йўқолган ва шу пайтгача унинг қаердалиги ҳақида ОАВларда расман хабар берилмади.\nГулнора Каримова ҳатто отасининг 3 сентябрда ўтказилган дафн маросимида ҳам кўриниш бермади.\nЎзбекистон президенти Шавкат Мирзиёев Ислом Каримов вафоти муносабати билан фақатгина марҳумнинг беваси Татьяна Каримова ва кенжа қизи Лола Каримова-Тиллаевага ҳамдардлик билдирган эди.\nГулнора Каримова ҳақида расман ҳеч қаерда маълумотлар берилмаётгани туфайли кейинги вақтларда у ҳақда турли хил миш-мишлар болалаб кетди. Интернетдаги манбаларни кўздан кечирадиган бўлсангиз "Гулнора Каримова Тоштурмада" деган хабарлардан тортиб, "Гугушанинг аллақачон "ўлганлиги" ҳақидаги хабарларга кўзингиз тушади.\nГулнора Исломовнанинг синглиси Лола Каримова-Тиллаева ҳам бу борада сукут сақлаб келмоқда.\nХусусан, Лола Каримова 2013 йил ВВСнинг рус хизматига берган интервьюсида " опаси Гулнора билан 12 йилдан бери алоқа қилмаслигини" айтиб ўтган.\n2016 йилнинг 23 ноябрида эса Россиянинг regnum нашри Гулнора Каримованинг ўғли Ислом Каримовдан келган хатни чоп этди. Нашрга кўра Гулнора Исломовнанинг ўғли таҳририятга йўллаган мактубида "Менинг онам тирик ва айни вақтда у Лондонда" деб хабар қилган.\nОзарбайжоннинг "Ҳаққин" нашри эса Туркиянинг НТВ телеканалига таянган ҳолда 2016 йилнинг 3 октябр санасида Ислом Каримовнинг тўнғич қизи Гулнора Каримова Руҳий хасталиклар шифохонасига ётқизилгани ҳақида хабар тарқатган.\n2017 йилнинг 28 июл куни Россия Фанлар Академияси қошидаги шарқшунослик институтининг Марказий Осиё ва Кавказни ўрганиш бўйича марказ эксперти Станислав Притчин Sputnik нашрига берган интервьюсида нега Гулнора Каримова ҳақидаги маълумотлар ҳозир юзага чиқаётганига изоҳ бериб ўтди.\n"Шарқона урф-одатлардаги ўзига хосликлар туфайли Ислом Каримов даврида Ўзбекистон ҳукумати президент оиласи аъзолари ҳибсга олинганлиги ва қамоқдалиги ҳақида расман айта олмасдилар", — деб таъкидлади Притчин.\nЭкспертга кўра, Шавкат Мирзиёев республика бошқарувини ўз қўлига олгач, ҳукумат курсни очиқ сиёсат олиб бориш томон бурди.\nВа шу туфайлигина Каримованинг кирдикорлари ҳақида маълумотлар эълон қилинди.\nЎзбекистон Республикаси Бош прокуратураси томонидан эълон қилинган хабарни таҳлил қилган Притчин "Гулнора Каримова тирик ва Ўзбекистонда ҳибсда" деган хулосага келди.\nГулнора Каримова қаерда


00:35 24 Сентябр 2020\n11:01 10.12.2019 (Янгиланган 11:03 10.12.2019) Ҳавола олиш\nЯнги йилдан бошлаб маҳаллий ҳокимиятларнинг ўрмон хўжаликлари, бозор фаолиятини тўхтатиб туриш, табиий офатларга қарши курашиш каби ваколатлари бекор қилинади.\nТОШКЕНТ, 10 дек – Sputnik. Янги йилдан бошлаб ҳокимиятларга тегишли бўлган бир қатор ваколатлар улар тасарруфидан чиқарилади. Бу ҳақида президент имзолаган “Бюрократик тўсиқларни янада қисқартириш ...” тўғрисидаги қарорда айтиб ўтилган.\nХусусан, 1 январдан бошлаб маҳаллий ҳокимият органларининг қуйидаги ваколатлари бекор қилинади:\nШунингдек, президент қарорида, янги йилдан бошлаб давлат органлари томонидан фуқаролардан бир қатор маълумотномаларни (маҳалладан справка) талаб қилиш бекор қилинади.\nУндан ташқари, қарорда 2021 йилнинг 1 янаваридан бошлаб давлат органлари ва уларнинг бўлинмалари орасида ҳужжат айланиши ва ҳисоботлар - фақат электрон кўринишда амалга оширилади, дейилган қарорда.


Душанба куни WBA ташкилоти расман Исроил Мадримовнинг 29 февраль кунига белгиланган жанги чемпионлик камари учун саралаш вазифасини ўтаб бериши тасдиқлади.\nАввал хабар берганимиздек, айни пайтда биринчи ўрта вазн тоифаси WBA рейтингида 3-ўринни эгаллаб турган Мадримов 29 февраль куни АҚШнинг Фреско шаҳрида рейтингнинг 10-поғонасидан жой олган Чарли Наваррога қарши рингга кўтарилади. Ғолиб боксчи чемпионлик камари учун расмий даъвогарга айланади.\nАввалроқ, ESPN телеканали боксчилар рейтингда 2-ўринга кўтарилиш учун ўзаро жанг ўтказишлари ҳақидаги хабарни эълон қилганди. Энди эса WBA ташкилотининг ўзи жанг чемпионлик камари учун даъвогар боксчини аниқлаб беришини тасдиқлади.\nWBA расмий сайтида берилган хабарга кўра, 29 февраль кунги бокс оқшоми ташкилотчиси, британиялик таниқли промоутер Эдди Хирн бу масала юзасидан барча талаб ва мажбуриятларни бажарган. Шундан кейингина WBA Мадримов - Наварро жангига расман саралаш мақомини берди.\nМаълумот учун, ҳозирда биринчи ўрта вазн тоифаси WBA рейтингида биринчи ва иккинчи ўринларни мос равишда собиқ жаҳон чемпиони Жарретт Хёрд ҳамда Эриксон Любин эгаллаб турибди. Жейсон Росарио WBA суперчемпиони, Эрисланди Лара WBA Regular, Мишель Соро эса WBA Gold чемпионлик камари соҳиби бўлиб турибди.


Табиийки, бу иқтисодиётимизда амалга оширилаётган чуқур таркибий ўзгаришлар, хусусан, Ўзбекистон бир пайтлардаги аграр республикадан босқичма-босқич равишда саноати ривожланган замонавий давлатга айланиб бораётганининг\nБуни Сирдарё вилоятидаги кенг кўламли ўзгариш ва янгиланишлар мисолида ҳам кўриш мумкин. Чунончи, олиб борилган изчил ислоҳотлар натижасида биргина ўтган йилнинг ўзида ҳудудда озиқ-овқат йўналишида қиймати 12,9 миллион АҚШ долларилик 131 лойиҳа амалга оширилиб, 2,1 миллиард сўмлик озиқ-овқат маҳсулотлари тайёрланди. Эътиборлиси, бунда агросаноат тармоқларининг ҳам ҳиссаси катта бўлди.\nСирдарё туманидаги “Inter milk” масъулияти чекланган жамияти ҳам ана шундай илғор ишлаб чиқариш субъектларидан биридир. Бу ерда сут етиштириш баробарида, уни қайта ишлаш, тайёр маҳсулотга айлантириш, қадоқлаш ва харидорларга етказиб беришгача бўлган барча жараён амалга оширилаяпти.\nШу мақсадда озуқа етиштиришга мўлжалланган 772 гектар экин майдони ажратилиб, 8 гектарлик чорвачилик комплекси бунёд этилган. Мана шундай имкониятларга эга мажмуада иш юритиш тамойиллари ҳам ўзига хос. Масалан, қорамоллар қарови тўлиқ автоматлаштирилган ҳолда бажарилади. Махсус генераторлар ёзда ҳавони мўътадиллаштириб беради. Бу, табиийки, Голландиядан келтирилган зотдор қорамолларнинг маҳаллий шароитга мослашишида муҳим аҳамият касб этмоқда. Натижада кунлик сут миқдори қарийб 6 тоннани ташкил қилаяпти. Эътиборли жиҳати, соғиб олинган сут дарҳол мажмуанинг сутни қайта ишлаш цехига келтирилиб, ундан 12 турдаги тайёр маҳсулот тайёрланаётир.\n— Ҳар куни 3-3,5 тонна сутни қайта ишлаш имкониятига эгамиз, — дейди цех технологи Раҳмонқул Аҳмедов. — Ҳадемай, бу миқдор янада ошади. Чунки шу кунларда пишлоқ тайёрлашни йўлга қўйиш ҳаракатидамиз.\nЦехда хориждан келтирилган илғор ускуналарни 8 нафар юқори малакали ишчи бошқармоқда. Сифатли маҳсулотлар вилоятда, пойтахтимиз ва қўшни ҳудудларда ҳам ўзининг доимий харидорларини топиб улгурди.\nТаъкидлаш керакки, “Интер милк” масъулияти чекланган жамиятида амалга оширилаётган бу саъй-ҳаракатлар аҳолининг гўшт ва сут маҳсулотларига бўлган талабини қондиришга қаратилган эзгу ташаббуслардан бири, холос. Бундан ташқари, вилоятда шу йўналишда яна бир неча истиқболли лойиҳалар рўёбга чиқарилаяпти. Демак, келгусида кўплаб янги иш ўринлари яратилади, аҳолига турли-туман, энг муҳими, ўзимизда ишлаб чиқарилган маҳсулотлар тақдим этилади.\nМазкур рукндаги бошқа мақолалар: « Корхонанинг савдо уйлари\tИшбилармонликни ривожлантириш — пировард мақсад »


Янгийўллик сувчилар пора устида қўлга тушишди\n10:06 / 28.10.2015\nТошкент вилоятининг Янгийўл туманидаги “Ўткир булоқ сувлари” МЧЖ бош ҳисобчиси в.б. Мансур Мамбетов ва корхона бўлим муҳандиси Мадраҳим Равшанов пора устида қўлга олинишди. Бу ҳақда “Ҳуқуқ” нашри ёзмоқда.\nАйтилишича, улар тумандаги гипсдан ганч ишлаб чиқарувчи “Роҳат” хусусий кичик корхонасига бориб, ичимлик сувидан фойдаланиш ҳолатини текширишган. Сув ҳисобдонининг тамғаси бузилганлигини рўкач қилиб, шу асосда 6.499 млн сўм жарима белгилашган.\nШунда фирма раҳбари сув амалдорларини “келишиш”га чақирган. Бунга жавобан улар директордан 2 млн сўм пора талаб қилишган. Лекин директор вақтида тегишли ташкилотларга мурожаат қилган. Натижада сувчилар пора олаётган чоғда жиноят устида қўлга олинди.\nИккиламчи бозордан турар-жой сотиб олаётганда қандай хатолардан қочиш керак?\nДиққат, кейинги бекат - «Порлоқ йўл совхози» (харобалари)\nБешариқнинг ечимини кутаётган беш муаммоси\nЎзбекистон хорижий компаниялар учун ўз статистикасини очиш бўйича иш бошлади\nДеҳқон-фермерлар ва агрономлар диққатига: Ўзбекистонда ўсимликларни ҳимояловчи воситалар ишлаб чиқарилмоқда\nҚишлоқдаги арзон уй-жойлар: талабгорларни комиссия танлаб олади\nSpaceX глобал интернетни ишга тушириш муддати ҳақида янги маълумот берди


Вирусолог: Коронавирус кучсизланмоқда. Кузда унинг иккинчи тўлқини бўлмаслиги мумкин\n09:29 / 12.06.2020\nКелаётган кузда дунёда коронавирус пандемиясининг иккинчи тўлқини бўлмаслиги мумкин. Охирги илмий тадқиқотлар коронавирус тобора кучсизланаётганини кўрсатмоқда. Бу ҳақда италиялик вирусолог Массимо Клементи маълум қилди.\nМиландаги Vita-Salute San Raffaele университети проректори Массимо Клементининг таъкидлашича, италиялик шифокорлар май ойида коронавирусга чалинганларда касаллик ўткирлиги пасайганини пайқашган.\n“Бунда гап нафақат касалланганлар сони, балки интенсив даволаш бўлимида даволаниши талаб қилинган беморлар, жумладан ўпкаси яллиғланганлар сони ҳам камайгани ҳақида борган. Шу билан бир вақтда уйда даволаш мумкин бўлган касалланганлар сони ошган”, деб таъкидлаб ўтди Клементи.\nШундан кейин San Raffaele шифохонаси микробиология ва вирусология лабораторияси ходимлари бундай ўзгаришнинг илмий сабабини излашга тушишган.\n“Биз кичик тадқиқот ўтказдик ва унда шифохонага 1 мартдан 15 мартгача тушган 100 бемор билан майнинг иккинчи ярмида тушган 100 беморни таққосладик. Аниқланишича, вирус юкламаси (муайян ҳажмдаги биологик суюқликда вирус зарралари сонини баҳолаш билан ҳисобланадиган ўлчам) эпидемиянинг бошида май охиридагидан кўра анча – 10 марталаб юқори бўлган. Бу натижа катта аҳамиятга эга”, деб айтган олим.\nКлементининг фикрича, коронавирус тобора кучсизланмоқда. Олим бу билан боғлиқ ҳолда лондонлик олимлар яқинда ўтказган тадқиқот ҳақида сўзлаб берган. Улар Хитой, Европа, АҚШда аниқланган вирус геномининг турли секвенцияларини (кетма-кетлигини) ўрганиб чиқишган.\n“Натижада британиялик ҳамкасбларимиз вирус геномида мутация юз берадиган муайян ҳудудлар борлигини аниқлашган. Гап гомоплазия деб номланган феномен ҳақида бормоқда. Бу вирус жуда қайишқоқлигини ва турли мутациялар ёрдамида инсон организмига мослашаётганини англатади”, деб таъкидлаб ўтган микробиолог.\nУ бу маълумотларни ажойиб янгилик деб атаган.\n“Гап шундаки, юқорида таърифланган жараён барча давлатларда уларнинг географик жойлашиши ва эпидемиянинг қайси босқичида бўлганидан қатъий назар юз беради. Вируснинг эволюцияси ҳамма ерда бир хил йўналишда, бироқ қаердадир секинроқ, қаердадир тезроқ кетмоқда. Бу жараён, аввал бир неча марта бўлганидек, вируснинг патоген салоҳиятини ва унинг вирулентлигини (касаллик чақира олиш даражаси, яъни зарарлиги) камайтиришга олиб келиши мумкин. Вирус тобора камроқ тажовузкорга айланмоқда, инсон организмига мослашиб, кучсизланиб бормоқда”, деб хулоса қилган олим.\nКлементининг фикрича, тез орада вирус шунчалик кучсизланадики, у бошқа коронавируслар каби инсонда фақатгина оддий респиратор касалликлар чақирадиган ҳолга келади. Олим шу билан боғлиқ ҳолда кузда пандемиянинг иккинчи тўлқини бўлмаслигига умид билдирган.


"ҲАЛОЛ" ТУРИЗМ МУАММОЛАРИ\nУларни ҳал этиш вақти келди\nСамарқанд замини ўзининг муқаддас зиёратгоҳлари билан ҳам Ислом оламида алоҳида мавқега эга. Бугунги кунда Имом Бухорий халқаро маркази, Шоҳи Зинда, Хўжа Дониёр сингари кўплаб азиз авлиёлар мангу қўним топган зиёратгоҳлар мусулмон мамлакатлари фуқаролари орасида катта қизиқиш уйғотмоқда. Табиийки, ҳар қандай қизиқиш унинг соҳибини бевосита зиёратгоҳлар ва улар билан боғлиқ масканларга чорлайди.\nСамарқандда зиёратчиларни қабул қилиш, хизмат кўрсатиш ва кузатиб қўйишнинг замонавий талабларига бир қадар амал қилиниб, яратилаётган шароитлар йилдан-йилга яхшиланиб бормоқда. Аммо сайёҳлар фақатгина тарихий обидалар билан эмас, балки маҳаллий аҳоли яшаш тарзи, удумлари, анъаналари билан ҳам танишиш истагида бўлади. Қолаверса, мусулмон мамлакатларидан ташриф буюрадиган сайёҳлар учун алоҳида шароит яратиш талаб этилишини унутмаслик лозим. Бунда халқаро ISO 22000 стандартига асосан "Ҳалол" маҳсулотлар ва хизмат кўрсатиш асосий мезон ҳисобланади. Мезонга мувофиқ, ислом дини талабларига жавоб берадиган озиқ-овқат маҳсулотларини ишлаб чиқариш, сақлаш, ташиш ва сотиш асосий эътиборда бўлади.\nМамлакатимиз аҳолисининг 93 фоизи ислом динига эътиқод қилади. Индонезия, Туркия, Малайзия, Эрон, Араб мамлакатлари, Покистон сингари кўпгина давлатларда яшовчи мусулмонлар диний эътиқоди бўйича Самарқандга зиёратга келишади. Ўтган йили хориждан ташриф буюрган 180 мингдан зиёд сайёҳларнинг асосий қисмини мусулмон мамлакатлари фуқаролари ташкил этган. Уларни, энг аввало, иккинчи ҳаж деб аталмиш Имом Бухорий мажмуаси зиёрати қизиқтиради. Тан олиш керак, оддий халқимиз у ёқда турсин, сайёҳларга хизмат кўрсатувчи соҳа ходимлари ҳам таниқли диний уламолар, дин тарихи, унинг халқлар ўртасида тутган ўрни, бу борада "Ҳалол" туризм моҳияти ҳақида етарли даражада билим ва тушунчага эга эмас. Мусулмон мамлакатлари сайёҳларини Самарқанд зиёратгоҳларига чорлаш учун, аввало, зиёратгоҳларимизнинг ислом оламида тутган ўзига хос ўрни, тарихи, аҳамиятини кенг тарғиб ва ташвиқ этиш талаб этилади. Бунинг учун "Ҳалол" туризмни бир кунлик эмас, ўртача ёки кўп қатори ташкил этмасдан ўзига хос бренд яратиш лозим. Шундагина мунтазам ривожланиб борувчи, сердаромад туризм соҳасини барпо этиш мумкин. Бунда қуйидаги тадбирларни амалга ошириш мақсадга мувофиқдир.\nИслом динига эътиқод қилувчи сайёҳларнинг келишидан бошлаб шаҳримизда қолиши, уч маҳал овқатланиши, намоз ўқиши, дам олиши, зиёрат қилиши учун зарур бўлган "Ҳалол" инфраструктурани ташкил этиш лозим. Бунда яшаш, зиёратни амалга ошириш, овқатланиш каби жараёнларда исломий удум ва одатларга риоя этиш учун шароит яратиш кўзда тутилади.\nТарихий обидаларни давлат рўйхатидан ўтказиб, ягона паспортини ишлаб чиқиш, сайёҳларни жалб қилиш мақсадида ҳар хил "Ҳалол" тадбирлар уюштириш талаб этилади. Қуръонхонлик мусобақаси, жаҳолатга қарши маърифат анжумани, тарихий обидалар тарихи бўйича билимдонлик танлови, диний-илмий анжуманлар, диний байрамларда оммавий намозхонлик, сайр, хайрия тадбирлари "Ҳалол" туризм талабларига мувофиқ ташкил этилса, мусулмон мамлакатлари сайёҳлари оқими янада ортади. "Ҳалол" туризм инфратузилмаларида банд бўлган ишчи-хизматчиларни ислом динига эътиқод қилувчилардан танлаб олиш, уларнинг диний билимини ошириш зарур. "Ҳалол" туризмни сайёҳлик соҳасининг асосий йўналиши сифатида унга ҳаддан ортиқ эътибор қаратиш зарур эмас, деган фикрлар пайдо бўлиши мумкин. Негаки, бу ҳол бошқа динларга эътиқод қилувчи сайёҳларнинг ҳуқуқларини бир қадар чеклаб қўйиши мумкин. Шунинг учун бошқа динга эътиқод қилувчи сайёҳлар учун "Кошер", "Вегетарианлар" каби талабларга мос хизматни йўлга қўйиш зарур. Табиийки, бунда ҳам "Ҳалол" туризм талаблари асосида фаолият юритмоқ лозим.\nБир сўз билан айтганда, "Ҳалол" туризм дунёда соҳанинг янги йўналиши бўлиб, у сайёҳлар орасида катта қизиқишга сабаб бўлмоқда. Бу қизиқиш, албатта, сайёҳлик ривожи учун хизмат қилишини унутмаган ҳолда, соҳадаги мавжуд муаммоларни бартараф этишга жиддий киришмоғимиз лозим.\nМуаллиф: Ахтам НИЗОМОВ, СамДУ иқтисодий назария кафедраси доценти. Миркомил СУЛТОНОВ, Дилдора НУРМОНОВА, талабалар\n10.09.2018 226 № 70 Иқтисодиёт


КЎП ЙИЛЛИК ҚАДРДОНИМ - ANDIJONNOMA.UZ\nКЎП ЙИЛЛИК ҚАДРДОНИМ\nМаърифат излаган инсонга баҳона шартмас.Илм ортидан қувсангиз, зиё улашсангиз, албатта, қидирганингизни топасиз.\nАсли хўжаободликман. Тақдир тақозоси билан қўшни Қирғизистонда ишлаб, оила қилибўша ерда қолиб кетдим. Ўш вилоятида яшаб, Ўш радиосида 10 йил фаолият юритдим. Маданият уйида 30 йил раҳбарлик қилдим. Қанча йиллар ўтса-да севимли саҳифаларимдан, қадрдон газетамдан айрилмадим.\n"Андижоннома"нинг ҳар сонини интиқиб кутаман. Газета сотиб олиш учун Хўжаобод туманига келаман. Деярли ҳар ҳафта унинг саҳифаларини варақлайман.\nЮртимнинг соғинчи, тупроғимнинг ҳиди, боғларининг ифори бор бу саҳифаларда. Буни билган билади, билмаган аттанг эса... Маърифат излашга, юртимнинг хабарини олишга ҳеч эринмадим. Агарда бирорта сонига улгуриб келолмасам, қорасувлик қизим Азизахон ҳеч канда қилмай тўплаб олиб қўяди.\n"Андижоннома"нинг саҳифаларида бир неча бор ижодий машқларимни чоп қилишди. Мен бундан жуда хурсандман. Олдингдан оққан сувнинг қадри йўқ дейишади. Газета-китоб ўқимайдиганларга ҳайрон қоламан. Қанча йўл босиб келиб шу "нома"ни қўлимга олганимда болалардек қувонаман. Қўл чўзса етгудек турган маънавият дурдоналарини ўқимаслик ақлсизлик холос. Ҳар неъматнинг уволи бор. Бу қоғозларга берилган меҳнат, тўкилган кўз нури, қанча-қанча заҳматлар нишонаси бор ҳар бетида. Менинг ёшлик хотираларим, ўсмирлик нафасларим, юртимнинг соғинчи бор саҳифаларида. Бир умрлик қадрдонимсан, "Андижоннома"!


ЯНГИ, ЗАМОНАВИЙ, ИННОВАЦИОН ЕЧИМЛАРГА ЭГА\nЎтган жума куни вилоятимизнинг бирйўла учта тумани - Қамаши, Ғузор ва Яккабоғда Давлат хизматлари марказларининг янги, замонавий, инновацион ечимларга эга бўлган бинолари фойдаланишга топширилди.\nДХА вилоят бошқармаси ахборот хизматининг хабар беришича, марказларнинг ҳар бирида кенг кутиш заллари, кутубхоналар, болалар майдончалари, тиббиёт хоналари, ўзи ўзига хизмат кўрсатиш зоналари мавжуд.\nМасалан, Қамаши тумани давлат хизматлари маркази (ДХМ) давлат-хусусий шериклик асосида қуриб битказилиб, мазкур ҳудудда яшовчи 270 минг нафардан ортиқ аҳолига тезкор ва сифатли хизмат кўрсата оладиган, ташриф буюрувчилар учун ҳар томонлама қулай масканга айланди. Туманда жорий йилда бугунга қадар 10 мингга яқин давлат хизматлари кўрсатилган экан, шунинг ўзи ҳам янги бинога эҳтиёж нақадар катта бўлганлигидан далолатдир.\nҚамаши тумани ДХМ биноси очилиш маросимида Ўзбекистон Республикаси Президентининг маслаҳатчиси Турсинхан Худайбергенов, вилоят ҳокими Зойир Мирзаев ҳамда вилоят сектор раҳбарлари иштирок этишди.\nҒузор тумани ДХМ илгари туман халқ қабулхонаси биносининг 2 та хонасида фаолият олиб борарди. Тақдим этилаётган хизматлар тури ошгани сайин марказга ташриф буюрувчилар сони ҳам ортди. Ана шундай дамларда фуқаролар ўз навбатларини кутиб туришлари учун етарли шароит йўқлиги ёки оддий хизмат учун ҳам ходимга учрашиш лозимлиги кўплаб ноқулайликлар туғдирар эди. Энди эса туман ДХМ қайта реконструкция қилинган ва замонавий кўринишга келтирилган, умумий майдони 3545 квадрат метрга тенг икки қаватли бинода жойлашган.\n"Тадбиркор аёл" уюшмаси туман бўлими раҳбари Зулхумор Жабборованинг сўзларига қараганда, фуқароларнинг ишини енгил қилиб, тадбиркорларнинг вақтини тежаб, тез ва қулай хизматлар кўрсатиб келаётган Давлат хизматлари марказининг замонавий бинога кўчиши ҳудуд аҳли учун ажойиб туҳфа бўлди.\n- Ёш тадбиркор ва ишбилармон аёлларимиз учун баъзан болаларига қараб туриш учун одам тополмай, зарур ишларини кейинга қолдиришига энди зарурат йўқ, - дейди Зулхумор Жабборова. - Марказда болалар майдончаси борлигини кўриб шундай фикрлар ўтди хаёлимдан. Буви, она ва тадбиркор сифатида янги марказнинг ана шу жиҳатларини кўриб жуда ҳам хурсанд бўлдим.\nҒузор туманида шу йилнинг бошидан буён 11 минг 340 та хизмат кўрсатилган бўлса, шундан 4574 таси март-май ойларига тўғри келмоқда. Фуқаролар шу давр мобайнида асосан, солиқ тўловчининг идентификацион рақами (СТИР)ни аниқлаш, кадастр паспортини тайёрлаш, судланганлик (судланмаганлик) тўғрисидаги маълумотларни олиш учун мурожаат этишган.\nЯккабоғ туманида фойдаланишга топширилган шинам ДХМ биноси ҳам қайта реконструкция қилиниб, туманнинг 264 минг нафардан зиёд аҳолисига янада сифатли ва тезкор хизмат кўрсатиш учун ўз эшикларини очди.\nЯккабоғлик тадбиркор Абдулатиф Қодиров йилдан-йилга давлат хизматларидан фойдаланиш осонлашиб бораётгани, тадбиркорлар ва фуқаролар учун содда ва тушунарли бўлиб бораётганини таъкидлар экан, бу замонавий ва кенг бинода хизмат кўрсатиш сифати ва тезкорлиги янада ошишига ишонч билдирди.\n- Аввалги марказ биносига бориш зарурати туғилганда, чуқур уҳ тортардим. 2-3 та каталакдек хона доимо мижозлар билан тўла бўларди, ўтириб кутишга ҳам жой тополмасдик, - дейди Абдулатиф Қодиров. - Янги жойда эса ҳамма шароитлар бор, каттагина кутиш зали, юмшоқ ўриндиқлар, чиройли гуллар. Бундай марказга хорижлик ҳамкорларни олиб келсанг, юзинг ёруғ бўлиб, иш бошлайсан-да.\nЭслатиш жоизки, шу пайтгача вилоятимизда Косон, Шаҳрисабз ва Қарши туманлари ҳамда Шаҳрисабз ва Қарши шаҳарларида Давлат хизматлари марказларининг янги бинолари фойдаланишга топширилганди.\nСуратлар ДХА вилоят бошқармаси ахборот хизмати томонидан тақдим этилган.


Шаҳноза АХАТОВА, Олий суд судьяси:\n— Дарҳақиқат, мустақиллик йилларида бошқа соҳаларда бўлгани каби суд-ҳуқуқ тизимида ҳам кенг кўламли ислоҳотлар амалга оширилди. Бинобарин, давлатимиз раҳбари таъкидлаганидек, йўл қўйилган хато ва ечимини кутаётган камчиликлар ҳам кўп. Шу боис Ҳаракатлар стратегиясида фуқароларнинг одил судловга эришиш даражасини ошириш, суд ҳокимиятининг чинакам мустақиллигини таъминлаш, инсон ҳуқуқ ва эркинликларини ишончли ҳимоя қилиш кафолатларини кучайтириш суд-ҳуқуқ соҳасидаги ислоҳотларнинг устувор йўналишлари сифатида белгиланган. Эътиборлиси, айни чоғда ушбу йўналишдаги саъй-ҳаракатлар изчил олиб борилмоқда.\nБуни судьяликка номзодларни танлаш ва лавозимга тайинлаш тизимини тубдан такомиллаштириш, малакали судьялар корпусини шакллантириш мақсадида судьялар ҳамжамияти янги органи, яъни Ўзбекистон Республикаси Судьялар олий кенгаши ташкил -этилиши мисолида ҳам кўриш мумкин. Ўз навбатида, давр талабларидан келиб чиқиб, Ўзбекистон Республикаси Олий суди суд ҳокимиятининг фуқаролик, жиноий, маъмурий ва иқтисодий судлов соҳасида ягона олий органи сифатида янгидан шакллантирилди. Лекин ҳали олдимизда турган долзарб вазифалар жуда кўп. Бу нутқда ҳам алоҳида кўрсатиб ўтилди. Шу асосда фаолиятимизни қайта кўриб чиқсак, соҳада йўл қўйилган камчиликлар барҳам топади ҳамда суд ҳақиқий маънода инсон ҳуқуқ ва манфаатларини ҳимоя қилувчи орган сифатида тўлиқ шаклланади.\nНурали ҚУРБОНОВ, Навоий вилояти маъмурий судининг судьяси:\n— Мамлакатимизда инсон ҳуқуқ ва манфаатларига устувор даражада аҳамият қаратиб келинмоқда. Бу Халқ билан мулоқот ва инсон манфаатлари йилида яна бир поғона юксалди. Шуларга уйғун ҳолда, одамларнинг ҳуқуқий саводхонлиги ҳам ошди. Буни Президентнинг Халқ қабулхоналари ҳамда виртуал қабулхонасига келаётган мурожаатлар сони ортиб бораётганидан ҳам билиш мумкин. Мурожаатлар орасида эса суд идоралари ва судьялар -фаолиятига тегишлилари кўплиги шу соҳада фаолият юритаётган ҳар бир ходимни янада эътиборли, масъулиятли бўлишга ундайди.\nДавлатимиз раҳбари нутқида суд ва судьялар фаолияти билан боғлиқ кўплаб ачинарли мисоллар келтирилдики, бундан, гапнинг очиғи, хижолат чекдик. Нега шу пайтгача ўзимиз кўриб-билиб турган нуқсонларни бартараф этмадик? Шу тобда юртимиздаги ҳар бир судья ва суд ходими шу саволни ўзига бермоқда, десак, айни ҳақиқат. Тўғри-да, одамларнинг ҳуқуқ ва манфаатларини ҳимоялаш учун қасамёд қилганмиз, шундай экан, аҳдимизга содиқ қолишимиз зарур.\nЎз касбига содиқлик баробарида, ҳалоллик ва покизалик шиоримиз ҳамда фаолиятимизнинг асосий мезони бўлиши даркор. Ана шунда халқимизнинг судга бўлган ишончи мустаҳкамланади ва натижада суд, нутқда таъкидлаб ўтилганидек, том маънода “Адолат қўрғони”га айланади.\nАкмал ЭРГАШЕВ, Жиноят ишлари бўйича Тошкент шаҳар, Шайхонтоҳур тумани судининг судьяси:\n— Касб одоб-ахлоқи масаласи барча соҳада бўлгани каби судьяликда ҳам муҳим мезон ҳисобланади. Шу боисдан ҳам Президентимиз ўз нутқида ушбу масалага жиддий эътибор қаратиб, куюнчаклик билан сўзлади. Айрим “ишбилармон” ҳамкасбларимизнинг хатти-ҳаракатларини рўйирост очиб ташлади. Айни чоғда соҳани яхши билмайдиган, пухта касб ва ҳаёт тажрибасига, юксак маънавий-ахлоқий савияга эга бўлмаган юристлар судья лавозимига тайинланмаслиги керак, деган фикри тизимнинг бундан кейинги фаолиятида дастуриламал бўлиб қолади.\nТасаввур қилиб кўрайлик: маънавий жиҳатдан етук кадрлар судьялик лавозимида ишласа, одамлар суд идораларида беҳуда сарсон бўлмайди. Яна қанча вақт ва маблағ тежалади. Шу маънода, бугунги кунда судьялар ва суд ходимларини оддий одамларга яқинлаштириш ҳаёт талаби эди, десак, муболаға эмас. Бу қандай шаклда амалга оширилиши кераклиги ҳам давлатимиз раҳбари томонидан аниқ-тиниқ кўрсатиб берилди. Ҳар бир судья жойларда ойига камида бир марта аҳоли билан очиқ мулоқот ташкил этади. Қолаверса, суд ходимлари халқ депутатлари маҳаллий Кенгашларида ўз фаолияти бўйича ахборот бериб боради. Айтиш жоизки, мазкур амалиётнинг йўлга қўйилиши судьялар ва халқ орасидаги узилишга чек қўяди ҳамда уларни бир-бирига яқинлаштиради.\nУшбу масалада сўз кетганда, судьяларни касбга тайёрлаш ва малакасини ошириш тизимини такомиллаштириш хусусида тўхталмаслик мумкин эмас. Шу боисдан ҳам -Президентимиз томонидан илгари сурилган ихтисослаштирилган ўқув муассасаси — Одил судлов академиясини ташкил этиш таклифини мамнуният билан қабул қилдик. Зеро, суд ходимларининг билим ва малакаси ҳамда масъулиятини ошириш одил судловни рўёбга чиқариш кафолатидир.\nМазкур рукндаги бошқа мақолалар: « Жамиятда коррупцияга нисбатан муросасиз муносабат шаклланмоқда\t«Юрт тараққиёти йўлида бирлашайлик» »


Samsung содиқ Galaxy Note соҳибларини рағбатлантирмоқчи - Terabayt.Uz\nSamsung содиқ Galaxy Note соҳибларини рағбатлантирмоқчи\nSamsung компанияси реклама видеолавҳалари ўлчовлари нуқтаи назаридан анчагина узун видеоролик чиқарди. Унда компания ўзининг Galaxy Note туркумидаги гаджетларига содиқ қолган мухлисларига миннатдорчилик изҳор этган.\nGalaxy Note 7 моделида кўнгилсизликлар – батареядаги носозлик сабабли фаблетларнинг ўз-ўзидан қизиб, тутаб, ёниб ва ҳатто портлаб кетиши ҳолатлари юз берган бўлса-да, мазкур туркум девайсларига содиқ қолганлар кўп. Компания мижозлари мазкур туркум фаблетларини нима учун яхши кўришларини самимий изҳор этган лавҳалар Samsung тайёрлаган клип шаклидаги ташаккурномада жамланган.\n«Реал фойдаланувчиларнинг жонли овозлари билан ифодаланган дил сўзларидан иборат ушбу клип – бутун дунё бўйича Galaxy Note бренди ихлосмандларига бўлган ҳурматимиз инъикосидир, – дейди Samsung шу роликнинг ўзида. – Ишониш мумкин бўлмаган вазиятда ҳам бизга ишонишда давом этганингиз учун ташаккур».\nШу тариқа, Samsung кўнгил қоларли иш қилган ҳолатида ҳам севимли компанияга иккинчи имконият берган мижозларига ўз миннатдорчилигини изҳор этган.\nБу йил Galaxy Note 8 фаблетида ҳам ўтган йилдаги каби муаммолар юзага келишининг олдини олиш учун, Samsung унинг ҳар бир партиясини жиддий сифат текширувидан ўтказди. Смартфонларга қўйиладиган барча таркибий қисмлар мослигига кўра пухта саралаб олиб, шундан кейингина ишлаб чиқаришга олган. Samsung Mobile президенти Дончжин Кохнинг айтишича, барча жараёнларни унинг ўзи шахсан назорат қилиб борган.\nВидеоклип тарзидаги ташаккурномадан ташқари, Samsung собиқ Note 7 соҳибларига рағбатлантириш тариқасида имтиёзлар ҳам тақдим этмоқда. Жумладан, компания портлаш хавфи бўлган Galaxy Note 7 харидорларига Galaxy Note 8 харидида чегирма тақдим этишни режалаштирмоқда. Ҳозиргача чиққан маълумотларга кўра, бундай акция АҚШ, Канада ва бир қатор Европа мамлакатларида жорий этилади.\n#Galaxy Note 7 #Samsung Galaxy Note 8 #хабарлар


Энди яроқсиз пластик идишлардан аэрогель олиш мумкин\n1 Фев 2019 2368\nДунёдаги кўплаб илмий жамоалар, олимлар, муҳандислар жаҳонда ишлаб чиқарилаётган катта миқдордаги пластикларни қайта ишлашнинг юқори самарали усулини яратиш устида иш олиб боришмоқда. Бу муаммо сайёранинг катта қисмидаги аксарият аҳолининг экологик масъулияти сустлиги сабаб тобора жиддий тус олмоқда. Чиқиндиларни йиғиш ва уларни қайта ишлагандан кўра углеводород хомашёдан ПЭТ-материалларнинг янги кўринишини ҳосил қилиш анча осон.\nАфсуски, эколог ва фаолларнинг барча саъй-ҳаракатларига қарамай, ҳосил бўлаётган пластик чиқиндиларнинг миқдори йил сайин тобора ортиб боряпти. Қайта ишланаётган пластикларнинг кўрсаткичи эса қониқарли даражада эмас.\nСингапурлик олимлар бу муаммога ажойиб ечимни таклиф этишмоқда. У яроқсиз пластик идишлардан аэрогель олиш имконини беради.\nСингапур Миллий университети мутахассислари фойдаланилган ПЭТ-идишлардан арзон ва кенг тарқалган кремний диоксиди ёрдамида аэрогель ишлаб чиқаришни таклиф этишмоқда. Бу материал билан пластик идишлардан олинадиган полиэтилентерефталат толаларига ишлов берилгач, ПЭТ-аэрогель номли янги материал ҳосил қилинади. Аэрогелнинг бу турини турли кимёвий моддалар билан тўлдириш ва материалнинг янги хусусиятларини ҳосил қилиш мумкин. Олимлар янги маҳсулот ёнғинга чидамли, заҳарли газлардан ҳимоя қилувчи махсус кийимлар, ниқоблар, нефтдан тўкилган ёғсимон доғларни ўзига сингдирувчи материал каби бошқа нарсаларни ишлаб чиқаришда муҳим аҳамият касб этишига ишонишмоқда.\n14 Июл 2020 2804\n22 Июл 2020 2277\n20 Июл 2020 2173\n24 Июл 2020 2010\n14 Июл 2020 1389\n14 Июл 2020 1231\n15 Июл 2020 1188


Санжар Асқаралиев: “Ҳеч қачон рақобатдан чўчимаганман” / CHAMPIONAT.asia\nСанжар Асқаралиев: “Ҳеч қачон рақобатдан чўчимаганман”\n03 авг 12:46\n“Нефтчи” жамоаси иккинчи даврага пухта тайёргарлик кўрди.\nТанаффусдан фойданалган клуб раҳбарияти жамоа сафини кучайтиришга ҳаракат қилишди. Жумладан, “Нефтчи” сафига иккинчи давра арафасида саккиз нафар янги ўйинчи келиб қўшилди. Иккинчи даврага тайёргарлик жараёнининг асосий қисми Тошкентда олиб борилди.\n“Шўртан”га қарши кечадиган ўйиндан олдин жамоа етакчиси Санжар Асқаралиев билан қисқача суҳбатда бўлдик.\n- Биринчи давра сўнггидаги ғалабалар футболчилар руҳиятини кутариб юборди. Ўзимизга бўлган ишонч ортди. Ҳозир барчанинг кайфияти аъло. Мен ҳам қолган ўйинчилари каби “Шўртан”га қарши кечадиган ўйин ҳақида ўйлаяпман. Эртага фақат ғалаба учун майдонга тушамиз.\n- Иккинчи даврага тайёргарликдан кўнглингиз тўлдими?\n- Албатта. Тошкентдаги йиғин чоғида бир нечта жамоалар билан назорат учрашувларини ўтказдик ва бу ўйинлар бизга асқотди.\n- Жамоа сафига келиб қўшилган янги футболчилар борасида нималар дея оласиз?\n- Жамоамиз сафига келиб қўшилган ўйинчиларнинг барчаси юқори савияли. Мураббийларимиз ҳар бир чизиқни кучайтиришга ҳаракат қилишди. Ўйлайманки, олиб борилган селекция ишлари ўз самарасини беради.\n- Янги футболчилар келгач, жамоада рақобат ҳам кучайди. Энди асосий таркибда майдонга тушиш осон бўлмайди.\n- Нимани назарда тутаётганингизни тушундим. Мен ҳеч қачон рақобатдан чўчиган эмасман. Бундан ташқари, кимни майдонга туширишни мураббийлар ҳал этишади. Профессионал футболчи сифатида уларнинг кўрсатмаларини бажаришга ҳаракат қиламан. “Нефтчи” ўйинчиси эканман, жамоанинг ғалабаси учун бор маҳоратимни ишга соламан.


Биз Лилипутлар миллати эмас эдик… « Ўзбекистон Халқ Ҳаракати\nБиз Лилипутлар миллати эмас эдик…\n23 April 2013 - 10:17\nЎзбек медикларининг маълумотларига қараганда, Ўзбекистоннинг бугунги демографик аҳволи советлар давридагидан ҳам аянчлироқ. “Озодлик” радиосининг шу йил апрел ойидаги дастурларидан бирида айтилишича, туғилаётган ҳар мингта гўдакдан 50 таси(!!!) ўлаяпти, ҳар мингта гўдакдан 70 тасининг эса мияси нормалдан кичик туғиляпти. Аҳолининг ўртача бўйи эса 12 сантиметрга кичрайибди.\nСоветлар пайтида бундай даҳшатли рақамлардан, ҳатто ўзбекларнинг туғилишини қисқартиришга астойдил бел боғлаган совет империалистларининг ҳам виждони бир оз безовталанган бўларди. Эсингизда бўлса, Горбачев даврида, ўзбек оилаларида туғилаётган ҳар мингта гўдакдан 37 таси ўлаяпти, деган маълумотдан совет матбуотида анчагина шов-шув кўтарилган эди. Ҳали ўша даврлардаёқ, ўзбек йигитларининг кўпчилигининг бўйи кичик, хаста ва заифлиги туфайли аскарликка ярамаётгани ҳақида юзлаб мақолалар ёзилганини ҳамма эсласа керак. Агар шундай “прогрессия” давом этаверса, яқин ўн йиллар ичида биз кам сонли, кам қонли, кам бўйли ва кам ўйли – ҳам жисмоний, ҳам ақлий жиҳатдан “лилипут” бир миллатга айланиб қолишимиз ҳеч гап эмас.\nБу камлик қилгандай, Ўзбекистонда бугун советлар даврида олиб борилган ва ҳозир ҳам садоқат билан давом эттирилаётган “оилани режалаштириш” номли бир сиёсат ҳам олиб борилаяпти-ки, ундан кўзланган асосий мақсад, шундоқ ҳам демографик ҳалокат ичида яшаётган Ўзбекистон аҳолиси сонини янада қисқартиришдир.\n150 миллионлик аҳолига эга бўлган қўшни Русия ҳукумати ўз аҳолиси сонини кўпайтириш ҳақида қайғуриб ётган бир пайтда, Ўзбекисон, ўзининг бор-йўғи 23 миллионлик, унинг ҳам асосий қисми турли хил хасталикларга учраган ва ўлим сони жуда юқори бўлган аҳолиси сонини камайтириш сиёсатини олиб бормоқда. Бу йўлда ҳукумат турли хил “тадбирий чоралар”, агитация ва пропагандалардан ташқари, илгари, советлар даврида кузатилмаган бир ноёб “эксперимент”га ҳам қўл урган-ки, беихтиёр, бугунги ҳукуматнинг “тадбиркор”лигига “қойил” қоласан.\nМасалан, советлар даврида туғилишни қисқартириш, очиқроқ айтганда, аборт ва бошқа тадбирларга аҳолини рағбатлантириш учун диний уламолардан фатво олиш – ҳатто Компартиянинг энг топқир раҳбарлари хаёлига ҳам келмаган эди. Ўзбекистонда эса, шундай иш амалга оширилди – Ўзбекистон диний идораси муфтиси Абдурашид Баҳромов ўзбек аёлларига камроқ туғишлари учун фатво берди. Гўё асрлар бўйи аёлларимиз, кимнингдир фатвоси билан туғиб келгандай, динимизда туғилажак гўдакларни ўлдириш таъқиқланмагандай, гўё кимнингдир фатвоси билан динимиз асосларини ўзгартириш мумкиндай.\nҚуръони каримнинг Ал-Исро сураси, 31-чи оятида шундай дейилади: “Болаларингизни йўқчиликдан қўрқиб, ўлдирмангизлар – уларга ҳам, сизларга ҳам Биз ризқ берамиз, уларни ўлдирмоқ, шак-шубҳасиз, катта гуноҳдир”. Ўзбекистон ҳукуматининг Советлар даврида бошланган “оилани режалаштириш” ишига диндорларни ҳам сафарбар этиш ташаббусини “шогирд ўз устозидан ҳам ошди”, деган таъбир билан ифодалаш мумкин.\nАммо шу билан бирга ўзбек ҳукуматининг туғилишнинг “зарари” ҳақидаги агитациялардаги мантиқий замин ҳеч ўзгармаган: ўзбек ҳукумати ҳам, худди советлар каби, “аёл қанча кам туғса ва болалар қанча кам туғилса, аёл ҳам, бола ҳам шунча соғломроқ бўлади”, деган мантиқсизликдан бошқа жиддийроқ бир баҳона ўйлаб тополмади.\nСоветлар пайтида ўзбек оилаларини қисқартиришдан, энг аввало, сиёсий мақсадлар кўзланган эди. Яъний, Совет раҳбарияти қайси миллат кўп сонли бўлса, ўша миллатнинг сиёсий-ижтимоий-маданий иддаолари ҳам каттароқ бўлишини, потенциали ҳам оша боришини яхши биларди. Шунинг учун ҳам, ўзбек аёлларига 2 та бола туққанидан сўнг, унга энди туғмаслик тавсия қилиниб, уларга туғишга қарши турли хил эмлашлар ўтказилаётган бир пайтда, Ўзбекистоннинг ўзида яшаётган рус аёлларига иложи борича кўпроқ туғиш тавсия қилинарди. Ҳатто Россияда туққан аёлларга бериладиган имтиёз ва нафақалар ҳам ўзбек аёлларига бериладиган нафақа ва имтиёзлардан бир неча баробар юксакроқ ва кўпроқ бўлган. Бундай адолатсизлик “Россия федерацияси қонунлари”нинг ўзига хослиги билан оқланарди.\nЎзбекистоннинг бугунги ҳукмдорини эса, “оилани режалаштираркан”, рус империалистлари кўзлаган мақсадларни кўзлаганликда айблаб бўлмайди, чунки, у империалист эмас, ўзи ўзбек бўлмаса ҳам, ҳар ҳолда, унинг Ўзбекистон халқидан бошка халқи йўқ, деб ўйлаймиз.\nБу мустабид ҳукмдор ташкаридаги миллатимизга душман бўлган қандайдир кучларнинг амрини бажаряпти, деган гумонни миядан нарироқ ҳайдаб, у фақат ўз ҳокимиятини сақлаб қолишни, унинг ҳокимиятига қарши чиқадиганларнинг, яъний, душманлар сонини (зеро, бутун бошли бир халқ бу золимнинг потенциал душманидир) имкон борича озроқ бўлишини истамоқда, деган ўй бу мустабидга нисбатан кўрсатилган энг холис, “илтифотли” ўйлардан биридир. Ёки бундан ҳам ортиқроқ марҳамат кўрсатиб, у “ортиқча оғизлар”ни тўйдиролмаслик қўрқуви билан ҳам билан ҳам шундай қиляпти”, дейиш мумкин.\nНима бўлганда ҳам, бу тахминлар “фитна назарияси”ни (“теория заговора”) ҳам тўла инкор этолмайди. Чунки, ўз шахсий манфаатларини “ташқари”нинг манфаатлари билан уйғунлаштиришни Ўзбекистон ҳукмдоридан ўтказиб бажарадиган бошқа бирон бир сиёсатчини топиш қийинлигини ҳамма яхши билади.


АСКАРЛАР ҚАСАМЁД ҚИЛДИ\nЖануби-ғарбий махсус ҳарбий округига қарашли ҳарбий қисмда муддатли ҳарбий хизматга чақирилган аскарларнинг ҳарбий қасамёд қабул қилишига бағишланган маросим бўлиб ўтди.\nТадбирда Жануби-ғарбий махсус ҳарбий округи қўшинлари қўмондонининг ўринбосари, полковник Ж.Аъзамов ва бошқалар Қуролли Кучларимиз жанговар салоҳиятини янада мустаҳкамлаш борасида амалга оширилаётган изчил ислоҳотлар самарасида замонавий қурол-яроғ ва ҳарбий техника билан таъминланган ихчам, ҳаракатчан миллий армиямиз барпо этилгани, бу мамлакатимиз мустақиллиги, юртимиз тинчлиги ва халқимиз осойишталигини таъминлашга хизмат қилаётганини алоҳида таъкидлади.\nҲарбий қасамёд қабул қилаётган аскарлар нигоҳида ўзига бўлган ишонч, жасурлик ва қатъият мужассам. Улар қасамёд қилиш орқали ўз Ватанига, халқига, Президентига бўлган садоқатини ифода этди.\n– Халқимиз тинчлиги ва осмонимиз мусаффолиги учун хизмат қилиш шарафига муяссар бўлганимдан фахрланаман, —дейди оддий аскар Сардорбек Авазбеков. —Келажакда қайси соҳани танламай, эл-юртимиз тараққиёти йўлида сидқидилдан меҳнат қилиш шиорим бўлади.\n— Мен бахтли онаман, бугун фарзандим ҳарбий либос кийиб, Ватан ҳимоячилари сафига қўшилди, — дейди оддий аскар Аброр Абдуллаевнинг онаси Зулхумор Мамажонова. — Ҳарбий қисмда фарзандларимиз учун яратилган шароитлар биз, ота-оналарни хурсанд қилди. Ишонаманки, ўғлим Ватани олдидаги шарафли бурчини сидқидилдан адо этади.\nҚарши гарнизони ҳарбий оркестри ижросидаги куй-қўшиқлар тадбирга кўтаринки кайфият бағишлади.


Яҳованинг Шоҳидлари нега ҳамманикига келаверишади? | Кўпчиликни қизиқтирадиган саволлар\nТИЛИДА ЎҚИШ адангме албан амхар антанкарана арабча арман арман (ғарбий) ассам африкаанс баск басса (Камерун) батак (тоба) бенгала бикол бислама болгар босния бошқирд булу валенсий валлий везу венгер венда вьетнам га галисий ган грек гренланд грузин гуарани гужарати дат деху дигор зулу ибан иврит игбо илоки инглиз индонез исланд исоко испан итальян итсекири ишан йоруба кабил кабре каннада каонде карен (сго) карифуна каталан качиквел (ғарбий) квангали кечуа (Аякучо) кечуа (Боливия) кечуа (Куско) кикамба киконго кикуйю килуба кимбунду киньяруанда кирунди киси кисонге конго конкани (лотин ёзувида) корейс коса креол (Гаити) креол (Маврикий) крио куаньяма курд курмонжи (Кавказ) курд курмонжи (кирилл ёзувида) кхмер ламба ламбья латиш лингала литва лози лувале луо майя македон малагаси малайя малаялам мальта мам мамбуе-лунгу мапуче маратҳ масатек (Уаутла) менде михе монгол море мьянма науатль (Герреро) науатль (Хуастека) науатль (шимолий Пуэбла) науйтль (марказий) нгангуела нгаубере ндебеле ндебеле (Зимбабве) ндонга немис неосоломоник непал нзема ниас нидерланд норвег ньянжа озарбайжон озарбайжон (кирилл ёзувида) оромо осетин отетела пангасинан панжоб папьяменто (Аруба) папьяменто (Кюрасао) поляк португал раротонга румин рус самоа санго сапотек (истмус) сапотек (лачигири) свати себуан сепеди серб серб (лотин ёзувида) сесото (Лесото) сингал словак словен суахили суахили (Конго) судан тагал таити тай тамил тараскан тви телугу тетум (Дили) тив тиграй тлапанек тожик ток-писин тонга тотонак тотор тохолабал тсвана тсонга тумбука турк туркман уйғур (кирилл ёзувида) украин умбунду урду урхобо фанти фарер фижи фин фон форс француз хауса хилигайнон хинди хитой (путунхуа, анъанавий) хитой (путунхуа, соддалаштирилган) хорват цельталь цоцил чех чин (хака) читонга читонга (Малави) чичева чичемба чол чуваш шарқий увеа швед шона эве эдо эстон эфик яван япон ўзбекча қирғиз қозоқ қуйи немис\nНима учун шундай ҳам диний эътиқоди бўлган инсонларга ваъз қиласизлар?\nЭътиборлиси шундаки, кўпчиликнинг диний эътиқоди бўлса-да, улар Муқаддас Китобнинг муайян мавзулари юзасидан суҳбат қуришни хуш кўришади. Тўғри, ҳар бир киши бизникидан фарқ қиладиган нуқтаи назарга эга бўлиши мумкин ва биз уни ҳурмат қиламиз. Шунинг учун хушхабарни қабул қилишларига мажбурламаймиз.\nБиз дин борасида инсонлар билан суҳбат қураётганимизда, Муқаддас Китобнинг маслаҳатига риоя қилган ҳолда, буни « мулойимлик ва камоли эҳтиром билан қилишга» интиламиз (1 Бутрус 3:15). Баъзилар хушхабарни рад этиши мумкин (Матто 10:14). Бироқ, киши билан суҳбатни бошлашдан олдин у хушхабарга қандай муносабат кўрсатишини олдиндан билмаймиз. Қолаверса, одамларнинг вазияти ва шароити ўзгариб туришини ҳам биламиз.\nМасалан, киши банд бўлгани учун биз билан суҳбат қилишга вақти йўқдир. Бироқ, бошқа кун суҳбатлашишга кўнар. Бунинг устига, янги муаммолар пайдо бўлиши ва муайян вазиятга дуч келиб, одамлар хушхабарга қизиқиш кўрсатишлари эҳтимолдан йироқ эмас. Шунинг учун ҳам, биз одамлар билан қайта-қайта суҳбат қуришга ҳаракат қиламиз.\nНима учун Яҳованинг Шоҳидлари шундай ҳам диний эътиқоди бўлган инсонларга ваъз қилишади?\nЯҳованинг Шоҳидлари инсонларни динини ўзгартиришга мажбурлашадими?\nНега Яҳованинг Шоҳидлари: «Бу мени қизиқтирмайди»,— деган одамларникига қайта боришади?